text:
Ceramento di SVb su Callcenter
Banco di Seguro Social Aruba SVb ta anuncia cu en conexion cu trabaonan di mantencion, su callcenter pa notifica AO (527-2782)ta cera den e proximo weekend riba diasabra 13 y diadomingo 14 september 2014.
Notificacion di AO (meld ziek) mediante 527-2782 riba e dianan aki no ta posibel. Dialuna 15 di september e Callcenter ta habri na e orario normal atrobe, y tur notificacion di AO lo wordo tuma pa e dianan anterior.
E sistema di Webportaal di SVb tampoco ta disponibel mientras e trabaonan di mantencion ta tuma luga.
Nos ta ofrece nos disculpa pa e inconveniencia aki.
ir. Edwin M. Jacobs
Director


c: text/html

text:
Na april di 2016 Parlamento di Aruba a pasa e ley den cual ta duna SVb autoridad pa sanciona doño di trabao cu no ta cumpli cu inscripcion di nan trahadonan. Desde juli di 2017 e ley aki a drenta na vigor. Awor cu economia di Aruba ta bolbiendo na normalidad, SVb ta controla tur infraccion di e ley cu a tuma lugar desde 2020 y lo aplica boet administrativo manera ley ta prescribi.
Cada doño di trabao tin obligacion pa cumpli cu nos leynan di Seguro di Malesa, Seguro di Accidente y Cesantia na momento cu tin trahado den servicio. Ta e responsabilidad di cada doño di trabao pa inscribi e trahado prome of riba e prome dia di trabao. Cada dia cu e trahado traha sin ta inscribi, e doño di trabao ta falta di cumpli cu e leynan di SVb. Esnan cu no cumpli cu esaki ta ricibi un Boet Adminstrativo.
E Boet Adminstrativo tin tres categoria:
- E doño di trabao no a duna informacion di trahado completo of corecto;
- E doño di trabao no a inscribi trahado na tempo;
- E doño di trabao nunca a inscribi trahado.
Na momento cu SVb finalisa control y a keda comproba cu e doño di trabao no a cumpli cu ley, ta manda un notificacion digital (via di e-mail) cu SVb tin intencion pa duna un Boet Administrativo. Den e notificacion SVb ta splica e motibonan pakico ta bay ricibi e boet, ademas
ta informa riba e suma di boet.
Ta importante pa menciona cu e boet ta pa cada trahado cu no a wordo inscribi of no a wordo inscribi debidamente. Por ehempel, den caso cu un empresa a comete un infraccion cu 6 trahado, SVb ta evalua cada trahado su situacion y lo impone un boet riba e doño di trabao pa cada trahado. E doño di trabao tin posibilidad pa entrega un obhecion te cu 3 siman despues di fecha di e notificacion aki.
E obhecion por wordo entrega riba nos website www.svbaruba.org/obhecion of mediante un carta dirigi na:
- Director di SVb
- ir. E.M. Jacobs
- Caya Punta Brabo # 19
- Oranjestad, Aruba.
Si dentro di 3 siman SVb no ricibi un obhecion, automaticamente e doño di trabao ta acepta cu a falta di cumpli cu leynan di SVb. E doño di trabao cu a ricibi un Boet Adminstrativo tin 6 siman pa cumpli cu e pago. Si tin dificultad pa cumpli cu e boet por tuma contacto cu SVb pa yega na un areglo di pago. Mester menciona cu si no cumpli dentro di 6 siman ademas no a tuma contacto cu SVb lo sigui cu e procedura di aanmaning, dwangschrift y beslag.
Por lesa mas tocante e maneho di Boet Administrativo riba nos website www.svbaruba.org/boet.

robotstxt: allowed

filter: keep


text:
Oranjestad, 26 augustus 2022 – Aruba Hotel & Tourism Association ta cuestiona e anuncio di gobierno pa hisa tarifa di BBO. E opcionnan pa Aruba no ta solamente un BTW di 6 y 14% of hisa tarifa di un BBO cumulativo. Un di tres y mihor opcion ta un reforma fiscal corecto.
Na November 2020 nos gobierno a bai di acuerdo cu Hulanda y a firma un landspakket pa nos pais. A anuncia cu e reformanan delinea den e pakete ta positivo pa futuro di Aruba, y a invita un cantidad di persona den comunidad pa crea un Master Plan cu ta refleha e mesun reformanan di landspakket. Un di e reformanan importante den tur dos documento ta reforma fiscal pa introduci sistema di impuesto simpel y indirecto cu base mas amplio y hisa compliance (cumplimento di pago di impuesto). AHATA ta di acuerdo cu e necesidad pa e reforma.
Gobierno a cuminsa proceso di diseña un pakete di reforma fiscal, sin inclui representante di gremio comercial. Na final, a invita gremionan comercial den Februari 2022 y Mei 2022 pa presenta na nos e conclusionnan pa reforma fiscal, sin transparencia riba calculacionnan y contexto, y cu fecha di implentacion pa 1 Januari, 2023. E ultimo version cu gobierno a diseña y presenta na gremio a inclui un BTW cu tarifa di 6% y 14%, cu invoerrechten mas halto pa varios producto, y varios otro cambio den impuesto.
Gremionan, incluyendo AHATA, a manda algun feedback por escrito y pidi pa un mihor diseño di reforma fiscal, cual lo hisa entrada pa gobierno mas tanto via un sistema di impuesto mas simpel, eficiente y efectivo, y cu lo pone menos peso di impuesto riba comunidad y tin menos efecto riba inflacion. Aruba su peso di impuesto y premie social ya ta hopi halto, al rededor di 35% di GDP. Un bon sistema di impuesto ta captura mas entrada door di forsa mas cumplimento di tur cu tin e deber di paga. Nos a keda en espera di mas desaroyo y pa participa productivamente den e diseño di e reforma.
Awor cu ta “5 pa 12”, sin ningun dialogo, gobierno ta tuma birada skerpi den direccion robes, y ta anuncia cu lo djis aumenta BBO, pa hisa nan entrada. Mientras cu nunca a duna claridad pakiko mester di mas entrada y no concentra riba bahamento di gasto. E aumento di BBO ta un decision pa cobra mas di esunnan cu ta paga caba sin introduci reformanan necesario. Ademas gobierno kier pa henter comunidad kere cu e unico opcionnan ta e reforma di BTW di 6 y 14% y invoerrechten mas halto, of hisa BBO. Tin un di tres opcion: un reforma corecto. Esaki lo ensera introduccion di un sistema simpel cu ta crea mihor cumplimento di pago di impuesto. Y nos tabatin bastante tempo desde fin di 2020 pa yega na un diseño adecuado cu ta amplia e base y peso di impuesto y cual lo exigi un tarifa menos halto di impuesto.


text:
The content originally appeared on: Diario
ORANJESTAD (AAN): Diahuebs mainta e homber J.K.L. di 21 aña via video conference
a scucha Hues bisa cu a keda legalmente proba cu J.K.L. ta culpable di a tira e homber J.W. den cara y tambe cu J.K.L. tabatin un revolver cu balanan.
Den sala di Corte tabata presente familiar di J.K.L. mientras cu J.K.L. mes tabata den un oficina na KIA. Hues a confirma e exigencia di Fiscal esta 5 aña di prison.
Exigencia Fiscal: Dia 2 September 2022 tratamento di e caso a tuma lugar caminda Fiscal a bisa cu e ta haya legalmente proba cu J.K.L. a tira. J.W. Tin raport di dokter cu ta mustra con a bala a pasa door di cachete y bay den nek.
Fiscal a bisa cu J.K.L. a bisa cu na October 2021 el a cumpra un arma pasobra el a worde menaza door di un persona cu tabata den auto hunto cu e rumannan W. E ta haya cu J.K.L. mester a bay Polis haci denuncia y no bay cumpra un arma. Na opinion di Fiscal, J.K.L. no tin ningun derecho pa a tira riba J.W.
Evita wild wild west na Aruba: Fiscal a bisa cu pa tin un arma di candela ta sumamente peligroso. Dos cos so por haci cu un arma, menaza of tira. J.K.L. tin suerte cu J.W. no a fayece. Tambe e tin suerte cu mas hende no a resulta herida door di e tiro. Fiscal ta haya cu J.K.L. mes a dicidi di tuma ley den man.
Fiscal a expresa cu mester evita cu Aruba ta bira un Wild Wild West. Esey ta perhudica turismo di Aruba.
Fiscal a exigi 5 aña di prison pa J.K.L. Pa loke ta e demanda di daño, el a pidi Hues pa declara esaki no admisibel pasobra no tin claridad si AZV ta cubri gasto. Si resulta despues cu AZV no ta cubri e gastonan, ta keda J.W. tog e oportunidad di cuminsa un caso civil.
Sentencia: Diahuebs mainta Hues a bisa cu e hechonan ta legalmente proba, esta cu riba 13 Februari 2022, J.K.L. a purba mata J.W. y cu e tabatin un revolver cu bala den su poder. Hues a bisa cu for di victima y testigonan por saca afor cu J.W. no tabatin problema cu J.K.L.
Hues a bisa cu J.K.L. tabatin un arma den su auto. El a mira J.W. bin riba e auto, habri porta y hinca su cabez den auto. E momento ey J.K.L. a tira ariba. E bala a pasa door di e cachete di J.W. y keda pega den nek.
Na opinion di Hues, e no ta haya cu intencionalmente J.K.L. kier a mata sino condicional, manera ley ta bisa.
Hues a bisa cu door cu a tira, e chens tabata hopi grandi cu e persona por a muri. Esey ta haci cu J.K.L. ta culpable di intento di mata.
Hues a rechaza ponencia di abogado mr. Mohamed cu a bisa cu J.K.L. a actua den defensa propio. Na opinion di Hues, no tabatin un situacion pa J.K.L.defende su mes. Hues a sigui bisa cu e ta usa J.K.L. su declaracion na Polis y no loke J.K.L. a bisa den Corte. Den Corte el a bisa cu ta e dos rumannan W. a bin riba dje. Hues no ta kere esey.
Hues a sigui bisa cu e ta rechaza tambe e defensa su ponencia cu J.K.L. a pensa cu J.W. lo bay maltrat’e. Segun Hues, no tin un motibo valido pa J.K.L. pensa cu J.W. lo kier agredi J.K.L. El a bisa cu J.W. kier a djis bisa J.K.L. pa mihor e bay.
Encuanto e Castigo: Hues a bisa cu e hechonan ta castigabel. Pa cu e castigo e ta tene cuenta cu castigonan cu Hof ta duna. Hues a bisa J.K.L. cu core cu arma cu bala den auto ta hopi serio. Den e caso aki por a mira kico a pasa. El a bisa cu Corte ta duna normal 1 aña di prison pa arma den auto. Pa tira riba hende cu ta worde considera intento mata, tin castigo di 5 aña di prison.
Hues a bisa cu e ta tene cuenta cu J.L. tin 21 aña. Hues a confirma exigencia di Fiscal y a condena J.K.L. na 5 aña di prison, kitando e tempo cu J.K.L. ta sera den KIA.
Pa loke ta e demanda di daño di 28.247 Florin pa tratamento na hospital, Hues a bisa cu e ta bay di acuerdo cu esaki, pasobra J.W. a bin for di Hulanda y no tabata inscribi na Aruba. Hues a bisa cu si AZV dicidi cu no ta paga e gastonan, e ora ey ta J.K.L. mester paga e gastonan aki.


text:
Macuarima Aruba: Cuerpo Policial ta informa cu a sinta un biaha mas cu SMAC conhuntamente cu diferente stakeholders pa cu e preparacion pa cu e fin di siman aki.
Awe diabierna 10 di januari lo tin e actividad di elecion di Prins& Pancho cu ta tuma lugar den Carnival Village. Sigui pa mayan diasabra 11 januari pa Children & Youth Calypso and Roadmarch Contest cu lo ta den Carnival Village tambe. Diadomingo tin e Boat Fest cu ta tuma lugar na Surfside Beach.
Cuerpo Policial ta cla pa e weekend aki y kier a recorda pueblo cu controlnan ta sigui prome, durante y despues di e actividadnan aki .Cuerpo Policial lo ta encarga manera semper cu e orden publico y ta haci un suplica pa corda cu ta actividaddi mucha y laga nos muchanan gosa di nan actividad.
Pa e actividadnan cu lo tuma lugar na Carnival Village kier a recorda e pueblo cu no ta permiti pa sinta cu stoel , ni haci bbq, ni hunga domino pafo riba aserca/ caminda. Medida lo sertuma si constata esaki . Departamento di salubridad lo pasa hacisu controlnan y ta haci un apelacion pa tur hende tin nan Caarchi BERDE ORIGINAL cu nan y NO copia!!!
Loke ta eactividad di Boat Fest Cuerpo Policial lo tin e parti di lik op stuk cu ta conoci den pueblo pa “FAYA BO HAYA”. Cuerpo Policial ta bon prepara pa loke ta e actividad aki y ta recorda tur hende pa corda riba nan comportacion y si bo taBEBE NO STUUR .!!! Evita pone bo bida y di otro na peliger.


text:
MISHON
Ofresé e adulto i hóben adulto i tambe e futuro generashon un oportunidat pa desaroyá, di manera ku nan por funshoná optimal riba e merkado laboral i den e sosiedat, teniendo kuenta konstantemente i antisipando riba eksigensianan ku e sosiedat ta pone.
Ademas, informando i konsehando e organisashon i instansianan den gobièrnu tokante e situashon di e grupo di enfoke.
FORMA kier ta sigur ku kada partisipante tin un perspektiva personal despues di a kompletá un programa di formashon i edukashon den kual e:
tin sufisiente abilidatnan sosial i komunikativo.
tin un aktitut laboral positivo.
ta outosufisiente i por pensa den resolvementu di problema.
ta kompetente.
FORMA ta asumí ku kada individuo por kombertí den un individuo independiente den nos komunidat mediante aktividatnan di kapasitashon, edukashon i orientashon. E organisashon ta tuma e individuo komo su punto di salida i ta krea e kondishonnan previo pa nan tur por asistí na e edukashon i asina kompletá un formashon, kurso òf proseso di trayekto laboral. E kreamentu di oportunidatnan di desaroyo tambe tin un efekto den nos futuro generashon, si e partisipante tin un bida stabil, tambe e por krea un ambiente stabil pa su yunan den kual nan por krese ku seguridat i partisipá den sosiedat.
Tambe FORMA kier aktua komo un organismo asesor ora ku ta trata di temanan relashoná ku e grupo di enfoke di FORMA. FORMA ta traha ku e grupo di enfoke diariamente i ta konosé e grupo manera ningun otro. E informashon i e konosementu atkerí tokante e grupo di enfoke ta un fuente for di kual otro organisashonnan por saka algu afó.
FORMA tin un posishon privilegiá den e islanan BES, ya ku FORMA tin mayoria eksperensia i konosementu den e kampo di edukashon di adulto. FORMA lo posishoná su mes pa yuda e otro organisashonnan den e islanan BES i den region ku e desaroyo di ofertanan pa e grupo akí.
FORMA ta un sentro di formashon pa edukashon di adulto i enseñansa ku e meta pa ofresé adultonan un chèns pa ku edukashon, formashon, i òf enseñansa, di manera ku nan okupá un lugá prominente den merkado laboral.
VISHON
FORMA kier alkansá e metanan establesé segurando su mes di:
Presentá e kondishonnan básiko; pago, krèsh pa muchanan, transporte, lo ta permití un persona partisipá na edukashon òf formashon.
- Ofresé programanan di formashon básiko na midí, pa asina e partisipantenan por dominá e abilidatnan básiko pa por partisipá den edukashon.
Ofresé formashon i trayekto di traha i studia pareu, pa asina e partisipante ta bon prepará pa e merkado laboral.
Establesé asosiashonnan ku sosionan sosial i komersial pa kre oportunidatnan pa asina e partisipantenan por desaroyá mas.
Ofresé formashon, kursonan i programanan edukativo konstantemente, adaptando nan na e demanda di e komunidat empresarial na Boneiru.
E instituto di formashon ta ofresé servisionan na otro organisashonnan den region. Ta asesorá tokante temanan di kontenido, e evaluashon i implementashon di métodonan i ta kompartí eksperensia den e kampo di e grupo di enfoke ku e outoridatnan de e region.
E instituto di formashon tin un funshon di asesoramentu na e komunidat pa ku e grupo di enfoke. E ta asesorá agensianan gubernamental, di finansa, di polítika i legislativo tokante temanan relashoná ku e grupo di enfoke.
.


text:
KRALENDIJK – E torneo anual di futbòl hubenil Kopa Lito 2020 ku tabata programá pa kuminsá djárason awó, a keda kanselá relashoná ku e situashon di Covid-19.
No a honra e petishon pa organisá e torneo anual aki pa nos futuronan, un torneo ku tur aña di nobo a bin ta krese na partisipashon.
E torneo e aña aki tabata programá pa tuma lugá den stadion di Playa.
Mayoria dje muchanan i timnan tabata kla pa e torneo ya ku e muchanan ke hunga bala.
Pero manera ya menshoná, debí na e situashon di Covid-19, e torneo a keda kanselá.
Nos ta kere ku entrenadónan di e ekiponan, si ta pèrmití esaki, lo por organisá weganan di treinen entre e ekiponan di manera ku e muchanan ta trein i keda den kondishon i no ta fèrfelá nan mes tampoko sin por hunga bala ku ta nan deporte preferí. Muchanan ta ku hopi gana di trein i move.
Mucha tin hopi energia i pa nan si tur dia mes tin treinen ta bon.


text:
Na opinion di Comercia Uni Aruba (CUA), gobierno mester percura cu Departamento di Impuesto Aruba (DIMP) ta drecha e problema di cumplimento cu tin. Ora cu esey ta bou control, mester dialoga cu tur sector prome cu por papia di BTW of otro reforma. E argumento principal di e asociacion di gremio comercial ta cu cobro y pago di impuesto mester ta husto y tur hende mester paga nan ‘fair share’.
Den e caso di impuesto riba tips, e anuncio haci e siman aki door di Minister di Finanzas, Xiomara Maduro, cu no ta bay cobra impuesto riba tips, ta pa CUA un bon ehempel cu gobierno no ta promove un ‘level playing field’ forsando esunnan cu si ta paga, pa carga e peso di esunnan cu no ta cumpli cu na deber fiscal.
“E no ta husto pa e trahado. Antes bo por a get away cu e cosnan aki, pero awendia hende sa miho,” asina presidente di CUA,Frans Ponson a declara den conferencia di prensa duna diabierna mainta. “Tur hende ta bay wak cu nan placa ta yega menos. Awo bo ta bisa nan cu nan tin cu paga mas pa sostene esun cu no ta paga.”
Extraoficialmente 24ora a compronde, for di un fuente aheno na CUA, cu gobierno tin plan pa subi grondbelasting.
Pa e relato completo, lesa TREMPAN


text:
KRALENDIJK – Ben Oleana Direktor interino di Bonaire Holding Maatschappij N.V. a manda un karta pa Sekretario di Estado, Raymond Knops, ku e tópiko: Nesesidat pa implementá Bon Gobernashon (“Corporate Governance”) di kompania- i fundashonnan di gobièrnu (“entidatnan gubernamental”) na Boneiru. E karta fechá 14 di aprel 2020 ta bisa lo siguiente:
Respetabel Sr. Knops,
For di 1 di novèmber 2019 suskrito ta aktua komo direktor interino di Bonaire Holding Maatschappij N.V. (“BHM”). Durante e periodo aki Kolegio Ehekutivo di Boneiru a disidí pa implementá e rapòrt di e ofisina di CrmLiNK (“Naar een actief aandeelhouderschap”) (“e Rapòrt”) ku determinashon y urgensia. Den e karta aki mi kier a indiká e difikultatnan ku mi ta mira y kon lo por solushoná nan.
1. E asuntu di bon gobernashon pa entidatnan gubernamental riba e islanan di Hulanda Karibense ta un problema ku ya a eksistí pa dékadanan largu kaba. Ta p’esei durante di e proseso di desmantelashon di Antianan Hulandes ya a introdusí un Ordenansa di Gobièrnu Sentral tokante Corporate Governance huntu ku su Code Corporate Governance (tokante Bon Gobernashon). E Ordenansa aki ta limitá e forma ku Gobièrnu Sentral por hasi uso di su podernan komo akshonista den N.V. -nan y komo stakeholder den fundashonnan, den sentido ku e Gobièrnu konserní mester pidi konseho di un konsehero independiente riba tereno di bon gobernashon promé di por tuma desishon. Y e konseho aki ta públiko. Gobièrnu por desviá di e konseho bou di kondishon ku e motibunan y hustifikashon pa hasi esei tambe wòrdu publiká.
2. Ounke e Ordenansa Corporate Governance aki no ta ekskluí tur klase di influensia polítiko den entidatnan gubernamental, e areglo aki sí ta pone un límite na esaki. Eksperensia na Kòrsou durante último añanan ta prueba esei. Sin embargo, na Boneiru e situashon ta otro, manera e siguiente puntonan lo demostrá.
3. E Ordenansa di Gobièrnu Sentral di e tempu ayá no a bira parti di e konstelashon nobo di Boneiru despues di e desmantelashon di Antianan Hulandes. Mi no sa di kon esei no a sosodé. Solamente un elemento di e Ordenansa ei (espesífikamente supervishon preventivo di nombramentunan) a wòrdu poné den man di Representante di Reino. Lástimamente, e areglo aki no ta funshoná. Entre otro no ta bon reglá kua kriterionan di evaluashon mester usa.
4. Ounke e Code Corporate Governance sí t’ei y ku esaki por wòrdu usá pa dirigí e entidatnan ligá na gobièrnu di Boneiru, e realidat ta ku e Code aki ta vigente solamente si el a keda inkorporá (boluntariamente) den statutonan di e diferente entidatnan gubernamental. Ta p’esei e posibilidat di influensia polítiko den entidatnan ligá na gobièrnu di Bonaire pa gran parti a keda eksistí.
5. E Rapòrt ta referí na e problemátika aki. Ademas, e Rapòrt tambe ta señalá diferente eror- y difikultatnan riba tereno di bon gobernashon den seno di N.V.- y fundashonnan di gobièrnu di Boneiru. E Rapòrt ta trese diferente sugerensia dilanti pa mehorá e situashon aki. Asina ta ku Kolegio Ehekutivo, manera ta konosí, a nombra un ‘kwartiermaker’ kaba. E persona konserní ya a kuminsá wak ta kon por elaborá e sugerensianan rekomendá den e Rapòrt.
6. Sin embargo, durante último lunanan e kwartiermaker a demostrá ku e no ta òf no por aktua neutral y independiente y ku no por papia kuné over di esei tampoko. Loke a sali na kla espesífikamente ta ku e kwartiermaker en realidat ta un kompinchi polítiko. Pero esei ta similar na un asosashon di karnisero ku ta stipulá regla pa kùr e kalidat di karni. Esei no por. E duda ku ya a surgi a base di sierto eksperensia a bira preokupante ora e kwartiermaker a bisa direktiva di BHM frankamente ku e (asuntu di) entidatnan gubernamental ‘no tin prioridat’. E involukrashon polítiko y e echo ku en bèrdat ‘no tin prioridat’ tambe por wòrdu dedusí di e echo ku no a nombra komisarionan pa e entidatnan gubernamental – ku eksepshon pa BonLab -, apesar ku dia 7 di yanüari BHM a entregá un petishon pa hasi esei y a manda diferente rekordatorio despues.
7. Durante e último mei aña komo direktor di BHM mi a mira y eksperensiá diferente di e problemanan aki. Ta p’esei mi a komprondé mas y mas durante e periodo aki ku, ni maske ta akseptá tur e rekomendashonnan di e Rapòrt, e problema real no ta wòrdu ataká. Y esei ta e problema persistente di involukrashon polítiko den e entidatnan gubernamental. Mi tin ku enfatisá aki ku e fenómeno no-deseabel aki, esta di involukrashon polítiko, ta eksistí tur kaminda. No ta un problema úniko di Boneiru.
8. Tambe mi kier enfatisá ku e involukrashon aki no nesesariamente ta kondusí na korupshon òf komportashon ilegal. Hopi biaha ta trata di influensia sutil òf di interesnan konfliktuoso y/o interkonektá kasi invisibel, ku no ta wòrdu rekonosé ni atmití. Ta trata aki di un fenómeno ku lógikamente mester okurí ora polítika ta muchu serka di e (bon) gobernashon di entidatnan gubernamental. No ta realístiko pa spera di Kolegio Ehekutivo òf di e diputado responsabel pa no purba kanalisá y implementá nan maneho polítiko via di e entidatnan gubernamental.
9. Sin embargo, ni maske por komprondé di kon esaki ta sosodé, e tin konsekuensianan importantísimo y di prinsipio. Y hopi biaha konsekuensianan super negativo tambe. Ambishon, motibunan y puntonan di salida ideológiko di polítika insular pa dirigí e isla no por wòrdu usá pa dirigí kompanianan privá loke e entidatnan gubernamental en realidat ta. Si ta hasi esei tòg, e direktor- y supervisornan (komisarionan) di e entidatnan aki lo haña nan mes den un situashon prekario y imposibel. Di un banda konforme lei y statutonan nan ta obligá pa promové e metanan statutario y interesnan di e entidat, pero di otro banda nan ta wòrdu fòrsá dor di e akshonista polítiko pa sirbi interesnan polítiko. Mi ta mira esaki sosodé diariamente.
10. Den un komunidat chikitu, manera esun di Boneiru, e problema aki ta asta mas fastioso. Kasi tur dia tur hende tin di haber ku otro. Tin interesnan estrecho ku di un òf otro manera ta involukrá ku otro. Ta p’esei ta hopi difísil, sigur pa polítiko- y direktornan, pa separá efektivamente e interesnan di e organisashon ku ta kai bou di nan responsabilidat for di otro interesnan esensial di, por ehèmpel, hende rònt di nan ku den otro kapasidat tin di haber ku e mesun organisashon. E ehèmpel klásiko ta ora ta limitá subida di tarifa, pasobra esaki lo ta kontra e interes di esnan ménos pudiente òf di otro gruponan. For di un punto di bista polítiko esaki ta totalmente legítimo, kisas asta obligatorio. Sin embargo, e por ta kontra e interes di e organisashon konserní, loke asta por kondusí na su kiebro finansiero. Durante último añanan a mira ehèmpelnan tristu di esaki riba tur e islanan di èks Antianan Hulandes. Kòrda, por ehèmpel, e debakelnan na Kòrsou, kaminda e entidatnan gubernamental IUH N.V. y RdK N.V. a pèrdè mionnan di dòler komo konsekuensia di influensia polítiko. Loke ta trata St. Maarten, tur dia nos por lesa den korant kiko a pasa ku e haf ayanan. Na Aruba gobièrnu ta pèrdè kaso tras kaso den Korte, kada biaha ku un Ministro a mete na un forma ilegal ku un entidat gubernamental atrobe. Y na Boneiru, realmente, e situashon no ta mihó.
11. Pues, aparentemente, no ta realístiko pa eksigí di esnan polítikamente responsabel pa nan mes mantené e separashon nesesario aki. Pa motibu di su eskala chikitu permanente, no por kompará Region di Karibe ku Hulanda tampoko. Esaki a pone mi komprondé ku e separashon nesesario entre responsabilidat polítiko y e ehekushon di esei den kuadro di funshonamentu di entidatnan gubernamental mester wòrdu marká na un manera hopi mas kla.
12. Na mi opinion, lo no ta posibel pa implementá e rekomendashonnan di e Rapòrt na un manera efektivo, si no ta solushoná e problema kousante di involukrashon (polítiko) struktural na un manera kla y efektivo. Teniendo kuenta ku e realidat aki, ta rekomendabel pa no pone e proseso di implementashon den man di e polítikonan mes, òf bou di nan responsabilidat, pero pa enkargá persona- òf organisashonnan eksterno y independiente ku esaki. Naturalmente, esnan polítikamente responsabel si mester akordá e kuadronan dentro di lokual e proseso aki mester tuma lugá.
Huntu ku nos team, mi lo sigui promové bon gobernashon pa e entidatnan gubernamental Boneriano, espesífikamente pa BHM. Ta p’esei mi ta spera ku bo persona ta dispuesto pa konsultá ku nos over di e sugerensianan hasí y e kontenido di e karta aki.
Atentamente, na nòmber di BONAIRE HOLDING MAATSCHAPPIJ N.V.,
B.O. Oleana Direktor interino di Bonaire Holding Maatschappij N.V.


text:
Brian Woo, ken tin mas di 1.8 miyon di seguido riba Instagram y cu a haci tatuahe pa e celebridadnan manera Justin Bieber, Adele, Miley Cyrus y David Beckham, ta desaroyando un serie basa riba e fiestanan gastronomico. E serie sin titulo lo explora e cultura y experencia culinario a traves di cada dia festivo, di cual tin mas di 365. Awe por ehempel ta National Vanilla Cupcake Day, y mayan ta National Sundae Day na Merca.
E serie lo tap e fascinacion di Dr. Woo pa cuminda y subcultura di alimentacion a traves di e lens di e fiestanan gastrononico nacional cu ta celebra tur cos, for di fried chicken te na pork belly. Woo lo biaha na e miho y e fuentenan mas exotico di cuminda pa explora su origen, e cultura rond di dje y e hendenan cu ta gusta come.
Den cada episodio, Woo lo invita tambe su grupo creativo di amigo, clientenan famoso y amigonan cu ta disfruta come, pa topa cu chefs y e expertonan di renombre mundial, cu lo demostra e tecnicanan tras di cada ‘signature dish’. Woo a bisa cu tur dia e ta sintie inspira y influencia pa arte, musica, moda y di mes pa cuminda. E ta un studiante di cultura y ta biaha masha hopi pa topa cu ne.


text:
Anne Frank
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Annelies Marie (Anne) Frank (n. 12 di yüni 1929 na Frankfurt am Main – f. kuminsamentu di mart 1945 na Bergen Belsen) ta un di e hudiunan mas renombrá i diskutí na mundu ku a pasa den e holokousto. Atmirá pa e kalidat di su skibimentu, su diario a bira un di e bukinan mas lesa na mundu i e base pa varios pelíkula.
Anne Frank a nase na e suidat di Frankfurt am Main na Alemania, e la biba mayoria di su bida na Amsterdam na Hulanda. na nationalidat e tabata konsiderá aleman te ku 1941, ora el a pèrdè su nationalidat dor di leinan antisemítiko di Nazi Alemania. E la haña fama pa medio di su diario ku ta dokumentá su eksperiensianan skondiendo durante e okupashon aleman di Hulanda durante e di dos Guera Mundial.
E famia Frank a muda di Alemania pa Hulanda na aña 1933, e mesun aña ku e partido Nazi a haña poder na Alemania. Pa kuminsamentu di 1940 nan tabata pega na Hulanda dor di e okupashon aleman. Ora persikushon aleman a eskalá na yüli 1942, e famia a bai skonde den un kamber skondí patras di e ofisina di tata Otto Frank. Despues di dos aña e grupo a keda gará. Anne i su ruman, Margot a wòrdu hiba na kampamentu di konsentrashon Bergen-Belsen kaminda nan dos a muri di tífùs na mart 1945.
Su tata Otto, e úniko sobriviviente a haña e diario wardá i a publik'e na 1947 na hulandes.


text:
Kralendijk– E kompania di telekomunikashon di Boneiru, TELBO, a entregá e proméeksemplarnan di buki telefòn 2020 na diputadonan, gezaghebber i Bonaire HoldingMaatschapij (BHM).Enkonekshon ku e medidanan di distansia sosial e entrega di e promé eksemplarnandi buki di telefòna tuma lugá e aña aki teniendo kuenta ku e medidanan ariba menshoná.
E portada di e buki telefòn 2020 ta ilustrá e bunitesa di nos dushi isla i konsepto di Bonaire BlueDestination. For di 2018 nos isla ta ofisialmente konosí komo ‘the first BlueDestinationof the world – e promé Destinashon Blou na mundu’.E konsepto aki na un manera sostenibel ta trese naturalesa, kultura i desaroyo ekonómiko serka otro.
E buki di telefòn 2020 ta grátis pa pueblo di Boneiru kompletu. E buki ta optenibel na diferente establesimentu rònt Boneiru, di e forma aki tur persona por risibí un buki tanten tin den stòk. Aparte di e buki di telefòn imprimí por risibí informashon di number di telefòn dor di download e app “FindYello – Bonaire” via PlayStore òf AppStore.


text:
Resultadonan di Beisbòl Liga Grandi ayera:
- Detroit Tigers a derota Tampa Bay Rays ku skor di 2-1
- Kansas City Royals a pèrdè di Cleveland Indians ku skor di 12-1
- Pittsburgh Pirates a derota Minnesota Twins ku skor di 10-4
- Colorado Rockies a pèrdè di Chicago Cubs ku skor di 3-2
- Arizona Diamondbacks a derota Seattle Mariners ku skor di 8-2
- Milwaukee Brewers a pèrdè di San Francisco Giants ku skor di 5-0
- Atlanta Braves a pèrdè di Baltimore Orioles ku skor di 2-0
Andrelton Simmons a konektá 1 hit den 3 turno na bate pa Atlanta. Andrelton tin un promedio di .259. Pa Baltimore, Jonathan Schoop a konektá 1 honron(7) den 2 turno na bate ku 1 base por bola, 1 kareda anotá i otro empuha. Jonathan tin un promedio di .268. Pa Jonathan 10 di su 22 hitnan e temporada aki tabata pa èkstra base. E ekipo di Baltimore tin un rèkert di 23-2 den partidonan ku Jonathan ta konektá honron
- Philadelphia Phillies a pèrdè di Toronto Blue Jays ku skor di 8-2
- Chicago White Sox a derota Boston Red Sox ku skor di 9-2
Xander Bogaerts a konektá 1 hit den 4 turno na bate ku 1 kareda anotá. Xander tin un promedio di .311
- San Diego Padres a gana New York Mets ku skor di 7-3
- Washington Nationals a derota Miami Marlins ku skor di 7-2
- New York Yankees a pèrdè di Texas Rangers ku skor di 5-2
Didi Gregorius a konektá 1 hit den 3 turno na bate ku 1 kareda anotá. Didi tin un promedio di .258. Den 51partido for di 29 di mei, Didi ta batiendo pa un promedio di .298 ku 9 doblete, 3 honron I 17 kareda empuha
- Los Angeles Angels a pèrdè di Houston Astros ku skor di 6-3
- Cincinnati Reds a derota St. Louis Cardinals ku skor di 1-0
- Oakland Athletics a pèrdè di Los Angeles Dodgers ku skor di 10-7
Kenley Jansen a picha 1 entrada, permitiendo 1 kareda riba 1 hit ku 1 ponche. Kenley tin 17 partido salba, ku un efektividat di 2.55
Partidónan di Liga Grandi pa awe:
- San Diego Padres kontra New York Mets
- Washington Nationals kontra Miami Marlins
- Atlanta Braves kontra Philadelphia Phillies
- Detroit Tigers kontra Baltimore Orioles
- Kansas City Royals kontra Toronto Blue Jays
- Chicago White Sox kontra Boston Red Sox
- Pittsburgh Pirates kontra Cincinnati Reds
- Colorado Rockies kontra St. Louis Cardinals
- New York Yankees kontra Texas Rangers
- Chicago Cubs kontra Milwaukee Brewers
- Los Angeles Angels kontra Houston Astros
- Seattle Mariners kontra Minnesota Twins
- Cleveland Indians kontra Oakland Athletics
Resúmen:
Tripel A
- Roger Bernadina no a konektá hit den 1 turno na bate ku 2 base por bola i 2 kareda anotá pa Albuquerque Isotopes. Roger tin un promedio di .254
Klase A
- Chris Garia a konektá 2 hit for di kua 1 honron(4) den 6 turno na bate ku 1 kareda anotá i 5 empuha pa High Desert Mavericks. Chris tin un promedio di .365. Pa Chris e honron tabata su di tres den ultimo seis partidonan
- Gianfranco Wawoe a konektá 3 hit for di kua 1 doblete den 5 turno na bate ku 3 kareda empuha pa Clinton LumberKings. Gianfranco tin un promedio di .265
- Carlton Daal a konektá 2 hit den 4 turno na bate ku 1 base roba, 1 kareda anotá i 2 empuha pa Daytona Tortugas. Carlton tin un promedio di .263
- Sherman Lacrus a konektá 1 hit den 2 turno na bate ku 2 base por bola i 2 kareda anotá pa Spokane Indians. Sherman tin un promedio di .264
Liga di Nobato
- Jonathan Martijn a konektá 2 hit den 3 turno na bate ku 2 base por bola, 1 base roba, 1 kareda anotá i otro empuha pa Billings Mustangs. Jonathan tin un promedio di .316
- Terrence Josephina a konektá 1 hit den den 5 turno na bate pa DSL Braves. Terrence tin un promedio di .261
- Sander Boeldak a konektá 3 hit den 4 turno na bate ku 1 kareda anotá i 2 empuha pa DSL Braves. Sander tin un promedio di .306
- Ildion Martina no a konektá hit den 3 turno na bate pa DSL Braves. Ildion tin un promedio di .111
- Raysheandall Michel no a konektá hit den 4 turno na bate ku 1 base por bola pa DSL Braves. Raysheandall tin un promedio di .292
- Chris Pieters a konektá 3 hit den 4 turno na bate ku 1 kareda anotá i 2 empuha pa DSL Cubs. Chris tin un promedio di .313
- Jerson Dometilia a konektá 1 hit den 4 turno na bate ku 1 kareda empuha pa DSL Dodgers. Jerson tin un promedio di .254
- Alexander Rodriguez a konektá 1 hit den 3 turno na bate ku 1 base por bola pa DSL Rays. Alexander tin un promedio di .300
- Zaino Henriquez a konektá 1 hit den 4 turno na bate ku 1 kareda empuha pa DSL Twins. Zaino tin un promedio di .176
Liga Independiente
- Curt Smith a konektá 1 hit den 3 turno na bate ku 1 base por bola pa Lincoln Saltdogs. Curt tin un promedio di .319


text:
Sociaal Economische Raad (SER) a entrega 4 conseho na gobierno
Ariba 1 di maart 2020, e miembronan nobo di e constelacion di SER a wordo instala.
SER ta un organo di deliberacion y conseho, cu tin e responsabilidad pa vocifera su opinion y recomendacionan na gobierno encuanto diferente temanan riba tereno social y/of economico, sea riba peticion di un of mas ministers of riba iniciativa propio. E Raad, ta consisti di tres partido igualmente reparti, esta tres representante di organisacionan sindical, tres representante di organisacionan di dunado di trabao y tres experto independiente apunta door di gobierno cual ta suma un total di 9 miembro. Alaves e Raad tin 9 miembro suplente cu ta reemplasa e miembronan fiho ora esakinan haya nan mes impedi di asisti na un reunion.
Pa cu e ehecutacion di su tarea, e Raad ta dispone di un Secretario General cu ta na cabes di e Secretariado di SER consistiendo di un staf di beleidsadviseurs. E Secretariado ta percura pa suministra e Raad di tur informacion y datos (basa riba investigacion y analisis) necesario pa por yega na un conseho.
E constelacion nobo di SER ta consisti di e siguiente personanan:
Miembronan Fiho
Representantenan di organisacionan di dunado di trabao
- Sra. Tisa LaSorte (representante di AHATA), como voorzitter nobo di SER
- Sra. Gina Habibe (representante di ATIA)
- Sr. Anthony Croes (representante di Kamer van Koophandel)
Representantenan di organisacionan Sindical
- Sra. Gina Maduro (representante di ABV)
- Sra. Josefina Albertus (representante di SIMAR)
- Sr. Hose Figaroa (representante di FTA)
Miembronan independiente
- Sra. Ava Thode (experto ariba tereno di enseñanza)
- Sra. Christie Mettes (experto ariba tereno di sostenibilidad duradero y innovacion)
- Sr. Stanley Heinze (experto ariba tereno social), como plaatsvervangend voorzitter nobo di SER
Miembronan Suplente
Representantenan di organisacionan di dunado di trabao
- Sra. Maura Brown (representante di AHATA)
- Sra. Monica Kock (representante di Kamer van Koophandel)
- Sr. Ronnie van Trigt (representante di ATIA)
Representantenan di organisacionan Sindical
- Sra. Mendy Lo-A-Njoe (representante di ABV)
- Sr. Anthony Figaroa (representante di SIMAR)
- Sr. Hubert Dirks (representante di FTA)
Miembronan independiente
- Sra. Glenda Gil (experto ariba tereno social)
- Sra. Erik Mijts (experto ariba tereno di enseñanza)
Recientemente SER a haci entrega di 4 conseho na gobierno, riba diferente temanan den e areanan social, economia y finanzas publico. Un di e consehonan tabata basa riba peticion di gobierno y e otro tresnan riba propio iniciativa (‘ongevraagd’) di SER mes.
E siguiente rapportnan/consehonan a ser entrega:
Stimuleren van het vrijwilligerswerk ter vergroting van sociaal kapitaal
E rapport aki di SER, ta primeramente defini y describi trabao boluntario y alaves e importancia di esaki pa cu capital social. Finalmente e rapport aki ta duna recomendacionan di con pa stimula trabao voluntario na Aruba.
Economiseren binnen het overheidsapparaat: versie 2
Aki ta trata di un version actualisa di un conseho di SER for di 2014 caminda SER ta conseha gobierno di ki manera y na unda den funcionamento di e aparato gubernamental por wordo economisa, esta baha gasto y/of subi entrada.
Acties ten behoeve van het implementeren van een Circulaire Economie op Aruba
Cu e rapport aki SER un biaha mas kier subraya e importancia di bai for di un economia linaer pa un economia circular. Ya caba na 2017 SER a saca un rapport ariba e tema aki. Den e rapport nobo aki, SER ta duna consehonan adicional na Gobierno pa cu e tema aki den e areanan di energia, awa y maneho di sushi.
Introductie van een tijdelijke loonsubsidieregeling
Ariba peticion di Gobierno, SER ta duna un conseho riba introducion temporario di un loonsubsidieregeling via un landsverordening. Den e conseho aki SER ta duna su punto di bista ariba e diferente aspectonan di regeling aki.
Recente Publicaties
Advies aanpassing van het minimumloon per 1 januari 2022 December 2021
Advies Informele economie op Aruba November 2021
Advies Wijziging van het Landsbesluit invoervergunning goederen November 2021
Advies Conceptwetsvoorstel Lv. registratieplicht werkgevers en zelfstandigen zonder personeel November 2021
Advies inzake uitvoering Landspakket September 2021
Advies Duurzaam Toerisme September 2021


text:
Recien partido Movimiento Electoral di Pueblo a publica su programa di partido pa 2021-2025. Aruba ta un pais cu a wordo forma atraves di varios decada pa migrantenan cu a bin for di tur skina di mundo y hunto cu nos Arubiano a construi nos pais. Y den e cuadro aki e ta importante pa percura cu e maneho migratorio ta uno husto. Esaki por wordo realisa door di percura pa procesonan amicable y transparente.
CAMPAÑA ELECTORAL Y PROMESANAN FALSOTa importante pa trece padilanti cu aworaki politiconan opositor ta priminti cu ta bay parti permiso si sostene nan partido. Mi ta lamenta cu ta maluza e momento aki pa pa malinforma ciudadanonan y na mes momento crea un ilusion. Partido MEP no ta haci ningun promesa falso, pero ta kere den un maneho migratorio mas controlabel y mas humano, den cual tin un distincion den tratamento di e prome permiso y e permisonan subsecuente. Desde nos Status Aparte nos a habri nos fronteranan pa trahado di exterior bin duna nos un man pa desaroya nos economia. Debi sinembargo, na e cifra halto di desempleo actual, e maneho pa otorgamento di e prome permiso lo ta mas estricto, pa proteha e mercado laboral pa esunnan cu ya ta biba y traha na Aruba. Esaki ta inclui tur persona, Arubiano of no Arubiano. Un prome permiso lo ser otorga solamente y exclusivamente si tin cupo di trabao cu no por wordo yena cu un persona cu ya ta biba na Aruba. Pero na mes momento e proceso di prolongacion lo keda agilisa y simplifica.
PROCESONAN DI APLICACIONUn punto cu hopi persona ta trece pa dilanti, comerciantenan y ciudadanonan, ta cu permisonan no ta sali na ora. Te hasta sa pasa cu e permiso ta wordo otorga na momento cu ya caba el a vence. Procesonan asina ta inacceptabel. E proceso pa aplica pa permiso mester bira mas transparente, den cual sosten lo mester wordo brinda atraves di tecnologia. Asina garantisando integridad di e departamento y e proceso. Na mes momento lo evita cu e situacion di e personanan ta wordo exploita.
PA CONCLUINo laga ningun persona susha bo wowo cu promesa falso encuanto permiso y paspoort den e simannan aki. 4 siman prome cu eleccion politiconan opositor lo primintibo tur cos djis pa haya bo voto. Locual nos mester pa drecha e situacion actual ta un departamento di DIMAS restructura cu procesonan mas transparente cu ta contesta e cliente na tempo.
Rocco Tjon: Un maneho migratorio husto ta un prioridad!
Recien partido Movimiento Electoral di Pueblo a publica su programa di partido pa 2021-2025. Aruba ta un pais cu a wordo forma atraves di varios decada pa migrantenan cu a bin for di tur skina di mundo y hunto cu nos Arubiano a construi nos pais. Y den e cuadro aki e ta importante pa percura cu e maneho migratorio ta uno husto. Esaki por wordo realisa door di percura pa procesonan amicable y transparente.


text:
KRALENDIJK – Resientemente gobièrnu di Boneiru pa medio di SKAL a entregá plaka di mérito na dos gran artista Boneriano. Ta trata di Richinel ‘Rishi’ Anthony i Rignald ‘Tiri’ Trinidad. Esaki a tuma lugá na Posada Para Mira durante e aktividat “Chispa di Wan ku Pedu”.
Diputado James Kroon na nòmber di gobièrnu di Boneiru a menshoná ku e ta hopi kontentu di mira 2 persona ku un di nan sigur ta nifiká hopi pe musikalmente. “Tempu ku mi a kuminsá toka, e persona aki a hala mi atenshon i ponemi den lus. Ta trata di ‘El Gran Tiri Trinidad’. Pa loke ta Rishi, ta otro persona salí for di bario di Rincon i ta bon músiko. Nos di Boneiru mester mantené nos parti kultural haltu. No ta asina ku esnan ku ta bini di eksterior, ta yega i laga nos kultura bai pèrdí. Aktividatnan asinaki ta demostrá ku ta nos mes tin ku tene nos kultura bibu. Sigur nos músika krioyo i folklor tin ku keda den tòp. Gobièrnu di Boneiru ta bai sigui duna e sosten pa mantené nos kultura bibu i sigur nos músika krioyo. Di parti gobièrnu nos ta felisitá ‘El Gran Tiri’ i Rishi pa e plaka di mérito ku nan a risibí. Pronto nos ta bai hasi un grabashon huntu ku Tiri. Sigur e kantika ‘Sebé’, pa e forma kon Tiri ta trese esaki dilanti. Ta importante pa hasi un grabashon di e piesanan aki. Di parti di SKAL mi ta spera nos kontinuá ku e selebrashonnan di nos tradishon. Tin futuro den e mundu di nos kultura, loke tambe ta notabel serka nos muchanan ku ta desaroyando huntu ku e grandinan.
Despues di a risibí e plaka di merito for di man di diputado Kroon i hefe di Skal sr. Felix ‘Papito’ Thomas, Richinel ‘Rishi’ Anthony a dirigí algun palabra pa gradisi. “Manera semper nan ta bisa duna e hende su balor momentu e ta na bida. Mi ta apresiá e rekonosementu. Ta importante pa nos pasa nos konosementu di loke nos ta hasi musikalmente pa e hóbennan, ”Rishi a menshoná. Seguidamente a papia ‘El Gran Tiri Trinidad’. “Danki na SKAL i gobièrnu pa e rekonosementu. Sigur ta importante pa e hóbennan no laga e bida musikal krioyo bai pèrdí. Tin hóbennan ya ta kargando esaki, loke mi ta apresia. Nan ta dominá diferente instrumènt. Tin un proyekto andando kaminda e hóbennan ta bai presentá ku e parti di brass den músika krioyo. Esaki ta bai bira un inovashon den e músika krioyo. Un grupo di hóben ta bai presentá ku grupo Tuttifrutti pronto. Nan tin ku tene e kos aki duru i nunka mas e chispa lo paga, ”Tiri a bisa.


text:
Departamentu di inspekshon di Ministerio di Desaroyo Ekonómiko a bishita 15 establesimentu durante luna di mei, den kual a anotá preis di un total di 192 produkto NO regulá. Teniendo na kuenta e posibilidat ku supermerkadonan lo oumentá nan preisnan debí na e situashon di Covid-19, a kompará preisnan di luna di mei i aprel 2020. Meta di e komparashon aki ta señalá subida di preis i konsientisá nos konsumidónan pa asina nan por kumpra aun mas konsiente i responsabel. E 15 establesimentunan ku a keda bishitá ta: supermarket 2000, Arco Iris, Bon Bini supermarket, Boulevard Market Place, Centrum Mahaai i Piscadera, Esperamos supermarket, Dande, Mangusa Rio Canario i Hypermarket, Vreugdenhil, Minimarket LZF, Luna Park, New Plaza/ De Ruyterkade i Zhifeng.
A anotá i kompará preis di diferente kategoria di produkto, por ehèmpel: kategoria di suku, karni, kòfi, produktonan di karni i piska den bleki, berdura den bleki i ‘diepvries’, fruta den bleki i tambe produktonan manera mayonaise, ketchup, jam i pindakaas.
Tòp 3 supermerkado ku mas oumento di preis pa loke ta trata e 192 produktonan no regulá
Segun análisis di e komparashon di preis di luna di mei vs aprel, a konstatá ku vários establesimentu a subi nan preisnan. Pa e motibu aki ta sumamente importante pa bo ta konsiente di unda bo ta hasi bo kompra. E supermerkado den kual a konstatá mas oumento di preis ta Luna Park supermarket. E supermerkado aki ta tin un kantidat di 21 produkto di e 192 produktonan ku a subi di preis. Mangusa Hypermarket, nos a konstatá un subida di preis di 20 produkto i na Boulevard, un subida di preis di 16 produkto.
Ta bon pa menshoná ku e for di e análisis di e komparashon di preis entre e lunanan aprel i mei, nos por a konstatá ku Arco Iris supermarket ta e supermarket ku mas bahada di preis. Un total di 22 produkto di e 192 produktonan ku a keda anotá, a baha di preis. Gran mayoria di e produktonan aki ta den e kategoria di karni, por ehèmpel kilo di kabritu di eis, karni sòpi ku wesu, karni stoba, beefsteak, loinribs i pòrkchòp. E bahada di preis den e kategoria aki ta varia di fl. 1.00 te ku fl. 3.45.
P’esei Fundashon pa Konsumidó ta hasi un petishon na tur konsumidó pa konsultá e lista di komparashon di preis di aprel vs mei i asina evaluá unda ta kumbiní bo hasi kompra den e temporada aki. Realisá ku awor mas ku nunka mester tene kuenta ku e pòtmòni i kumpra loke di bèrdat ta nesesario. Pa petishon di e lista di komparashon di preis aki por tuma kontakto ku Fundashon pa Konsumidó via nos sistema di mail na info@fundashonpakonsumido.org


text:
“Como politico di basta aña di experiencia, mi persona a mira hopi triki politico di hendenan cu ta kere cu nan por hunga cu pensamento y sentiment di un pueblo. Un di e trikinan aki hopi conoci di e politico Nelson Oduber tabata: “Campaña ta un cos y goberna ta otro cos” y aki ta caminda e ex lider di mep a purba hustifaca cu su partido ta priminti pueblo cosnan den campaña pero ta bira haci otro cosnan den gobernacion.
Awor mi a mira den ultimo añanan, un fenomeno nobo den politica, caminda e actual lider di mep ta boca yen di integridad pero su persona mes a core c’un dama for di su partido den e actual periodo gobernacion. Daphne Lejuez kende tabata amiga di Evelyn, a haña un skop di e partido y a hasta wordo menasa pasobra cu el a cansa di sostene e corupcion den e gobierno di Evelyn y a denuncia esaki.
E simpel motibo cu el a habri su wowo y a spierta e Pueblo riba varios corupion grandi cu tabata tumando luga y kico el a haya como danki pa habri su wowo y e wowo di esnan cu no kier a mira cu e gobierno ta corupto, tabata un skop di Evelyne Prome Minister y lider di MEP y e Gobierno aki.
Awor siman pasa di repiente Evelyn kier gaña cu e ta baha su gobierno pa motibo di integridad pero realidad ta cu e falta di integridad, tabata e liña cora den maneho di gobierno di Evelyn.
Ta kico realmente Evelyn wever Croes kier pa pueblo kere? Cu e ta integro? hamas pa motibo cu el a firma un acuerdo di gobernacion c’un partido corupto di un principio caba y awor despues di tres aña di a elogia e partner politico aki, y faltando solamente algun luna pa eleccion, ata Evelyn kier usa integridad como triki politico pa e campaña nobo. pregunta ta si e tawata bruha tur e tempo ey.
Of e kier tuma puebla hasi un biaha mas.
Pueblo, tur cos ta yega na su debido tempo y awe pueblo a mira kico berdaderamenttabata e intencion di sinta cu coruptonan cu tabata fix famianan, paso e unico nan cu a beneficia di e gobernacion di ultimo tres aña y mey, tabata famia Croes di Prome Minister,” Parlamentario Arthur Dowers a declara.


text:
Lamentablemente algun colega di piso di Hospital infecta cu Covid-1925 februari 2021: E siman aki Dr. Horacio E. Oduber Hospital a haya su mes confronta cu coleganan cu a test positivo pa Covid-19.
Di biaha HOH a cuminsa cu su “contact tracing” y a logra saca afo e origen di e cluster aki. E coleganan cu a test positivo ta den bon estado di salud y ta na cas den isolacion.
Teniendo e siguridad di nos pashentnan y coleganan na prome luga a dicidi di cancela algun operacion ayera y awe. Diariamente ta evaluando e diferente operacionnan cu tin cu tuma luga hunto cu cu staf medico pa asina tuma desishonnan cu ta safe.
Lamentablemente e origen di e casonan positivo a resulta bishitantenan di pashent cu ta interna na HOH. Desde aña pasa a introduci diferente regla nobo den cuadro di Covid-19 pa asina protehe pashent y personal.
Tempo ta pasa y mester menciona cu bishitantenan ta registra y drenta Hospital cu nan tapaboca pero ora nan ta den camber cu pashent no ta mantene distancia y ta kita tapaboca.
Esaki tin como consecuencia cu pashent, sin sa, a wordo infecta cu Covid-19, y a pasa esaki pa algun colega den HOH. Hospital un bes mas kier recorda tur hende cu e reglanan t’ey pa un motibo y esey ta pa protehe nos pashentnan y tambe nos personal.
No ta permiti drenta Hospital sin tapaboca y semper keda haci uzo di handsanitizer cu tin ubica na diferente luga strategico na HOH. Pashent interna cu Covid-19 no ta permiti pa ricibi bishita.
Pashent interna (non-Covid-19) ta permiti solamente 1 (un) bishitante mayor di edad. E orario di bishita lo sosode na un orario fiho cu un duracion di 1 ora.
E orario fiho aki lo ser comunica directamente cu e pashent/ bishitante pa asina por keda garantisa distanciamento social den cada camber. Y bishitante ta obliga di mantene e mask bisti henter ora cu e ta den HOH, pues no por kit’e ora di bishita den camber.
Si un pashent cu covid-19 ta den fase terminal e lo por ricibi bishita di solamente casa y yiu(nan) pero semper den cooperacion cu e departamento concerni.
Hospital kier a manda palabra di bon recuperacion pa coleganan cu ta na cas y ta spera di por mira nan pronto bek na pia di trabou y den bon salud. Tambe Hospital kier pidi tur hende cooperacion pa asina hunto nos por sali for di e momento fastioso aki. Nos ta conta riba boso!


text:
Resultadonan di e wikènt di 23/24 yüli di BEVEKO BRIGHT BASEBALL Liga 40:
Resultadonan di e wikènt di 23/24 yüli di BEVEKO BRIGHT BASEBALL Liga 40:
Djasabra 23 yüli
Vosama 6 – Sta Maria Pirates 3
Pa Vosama: 6 kareda 8 hit i 3 eror. Picher ganadó: Felix Ibañez. Mihó bate: Jason Benita di 2-2, Alberto Ramirez i Sigbert Juliana di 3-2.
Pa Sta Maria: 3 kareda 5 hit i 1 eror. Picher pèrdèdó: Eldred Estanista. Mihó bate: Rayon Samuel di 3-3 i Amador Nita di 1-1.
Sta Rosa Memories 14 – Azucar 13
Pa Sta Rosa: 14 kareda 12 hit i 3 eror. Picher ganadó: Cedric Antonia. Mihó bate: Djuric Pietersz i Shendy Cras ambos di 2-2.
Pa Azucar: 13 kareda 8 hit i 4 eror. Picher pèrdèdó: Royston Privania. Mihó bate: Elfried Salcedo; Eugene Martijn i Irvin Leuteria tur di 1-1.
Jandoret Raiders 7 – Yesterday 2
Pa Jandoret: 7 kareda 9 hit i 0 eror. Picher ganadó: Fisel Perreira. Mihó bate: Sherdon Rombley i Maikel Melfor ambos di 1-1.
Pa Yesterday: 2 kareda 5 hit i 3 eror. Picher pèrdèdó: Zhurendel Ilaria. Mihó bate: Zhurendel Ilaria, Oscar Lebar i Vincent Offerman tur di 2-1.
Djadumingu 24 yüli
The Brothers 12 – Marchena Stars 1
Pa The Brothers: 12 kareda 8 hit i 2 eror. Picher ganadó: Verney Jansen. Mihó bate: Rignaldo Giterson i Shuendell Rosaria ambos di 1-1 i Reinaldo Elsock i David Rodriguez ambos di 3-2.
Pa Marchena: 1 kareda 4 hit i 5 eror. Picher pèrdèdó: Jurien Martina. Mihó bate: Chendel Leito i Raily Cordilia di 1-1.
Isla Crackers 18 – Marlins 6
Pa Isla: 18 kareda 14 hit i 0 eror. Picher ganadó: Rainir Martis. Mihó bate: Luigi Yanez di 2-2 i Jermaine Esprit di 1-1.
Pa Marlins: 6 kareda 5 hit i 5 eror. Picher pèrdèdó: Juan Carlos Quevedo Valera. Mihó bate: Bienvenido Sierra Martines di 1-1; Miguel Velazquez Agramonte di 3-2.
Quality Stars 14 – Veteranos Otrobanda 4
Pa Quality: 14 kareda 21 hit i 4 eror. Picher ganadó: Eduardo Lovera. Mihó bate: Rodney Michel di 5-5.
Pa Otrobanda: 4 kareda 4 hit i 1 eror. Picher pèrdèdó: Edison Clemencia. Mihó bate: Richard Campagnard i Anshel de Palm ambos di 3-2.


text:
“Pakico no usa e bon reputacion di Hulanda den mundo financiero of e programa di reduci debe di paisnan Europeo cu a caba di cuminsa, pa paga e debe di Aruba na un interes hopi abou (1-2%) y Aruba mes ta paga esaki bek riba un termino largo mescos cu paisnan Europeo. E bentahanan ta grandicimo! E interes riba e pago di debe ta baha di 5.5% pa mas o meno 2%. Aruba ta spaar anualmente mas o menos 200 miyon florin na interes y ta usa esaki pa paga e debe enbez di interes so. Otro bentahanan ta cu e programa di reforma di aparato di gobierno por continua den un ritmo gradual cu no ta afecta servicionan di gobierno, economia of mercado laboral den forma negativo. Otro bentahanan ta cu sector priva ta haya claridad total riba e desaroyo di corto y largo plazo. Esey ta necesario pa nan sigui inverti cu confiansa. Tur e bentahanan aki ta duna stabilidad y trankilidad laboral y social na nos comunidad.” Rene Herdé, lider di fraccion di AVP na palabra. E ta haya cu enbez di crea inseguridad manera oposicion of CFT ta haci, ta miho pa busca solucionnan structural.
MANEHO ACTUAL
E maneho actual di gobierno ta pa gradualmente reduci e deficit riba presupuesto di gobierno y ora yega na e punto di ‘presupuesto balansa’ na 2017/2018, cuminsa baha debe mes. Rene Herdé: “Nos ta sostene e maneho aki. Pero mester haya tur hende den comunidad pa sostene esaki. No solamente den parlamento, pero tambe sindicatonan y doñonan di trabou. E argumento mas fuerte pa sostene e maneho aki ta cu hunto por carga e reformanan structural y evita consecuencianan negativo pa mercado laboral y forsa di compra. Pa nos esey ta essencial. E alternativa ta e cortamento pisa y aumento di belasting pisa cu CFT ta propone. Nos no kier esey pasobra di su consecuencianan negativo. Tin otro alternativanan di maneho tambe. Un alternativa ta pa usa e bon reputacion di Hulanda of e programa di Europa pa reduci debe y stimula economia. Un bentaha grandi pa Aruba cu e programa ey ta cu e pago halto di interes anual di alrededor di 200 miyon florin lo por usa hopi miho y lo por sigui reforma aparato di gobierno sin consecuencianan negativo. No Hulanda, pero Aruba mes ta sigui carga e responsabilidad financiero. E alternativa aki ta disponibel den Reino. Pakico no usa esaki?”
METANAN IMPORTANTE
Ta importante pa mantene e adelantonan cu a haci den ultimo cinco aña riba tereno laboral, forsa di compra, crecemento economico y social. Esakinan ta resultado directo di e maneho di stimula economia y forsa di compra. A scohe pa esaki enbez di corta gasto pisa na momento cu economia y forsa di compra tabata den ‘bom’ y desempleo tabata ‘sky high” na 2009-2011. Tambe mester duna claridad completo na sector comercial con maneho di gobierno ta bay ta den añanan cu ta bin. Crecemento economico ta depende di inversion di sector priva. E proposicionnan di CFT pa corta gasto pisa y aumenta belasting pisa a corto plazo, a crea un inseguridad grandi. Enbez di wak solamente finansa publico, CFT y oposicion lo haci miho pa wak con pa sigura crecemento economico, desaroyo laboral y social stabiel, balansa financiero publico a largo plazo. Solucionnan den Reino pa logra esey tey. Lamentabelmente e encargo di CFT no ta pa haci esey. Lamentabelmente e oportunidadnan cu Reino tin na su disposicion no ta wordo usa optimalmente. E pregunta ta: PAKICO NO?


text:
Celebracion di mi 25 aña di bida artistico aki na Aruba.
“Stempelnan di bida…!”
Buscando den e bahul di recuerdo, mi a topa cu’n potret di mi paspoort cu ta registra e momento magico di mi bida, e dia, fecha y aña di e ruta nobo di mi existencia cu a marca mi destino y cu a determina e caminda nobo cu mi mes a cuminsa cana cu yen di gracia y gratitud.
Ya caba ta 25 aña cu mi a dicidi di a bin biba y desaroya mi mes artistico y profesionalmente aki riba e Paraiso cu nos ta yama Aruba.
Un biahe magico sigur y special, algo nobo y diferente cu ta representa pa mi persona; manera un regalo di cielo y sigur manda di Dios, cristalisando di e forma aki, tur e soñonan di mi infancia den e tempo ey ainda casi sin compronde y cu a determina tur e deseonan y pensamentonan fuerte di un hubentud inkieto, mas tur e deseonan tan anhela pidi cu tanto insistencia na e Creador den tur momento di incertidumbre di mi bida den pasado.
Mirando un biaha mas e stempel aki bon cu yen di nostalgia, mi a ripara hopi cos basta positivo y mi por bisa cu lo mas resaltante di tur esaki ta e nota na Papiamento cu e tremendo mensahe cu tambe a keda graba den mi mente y mi curason cu ta haci mi eternamente feliz y satisfecho cu ta bisa: “BonBini na Aruba…”
Danki Dios sigur pa esaki y pa tanto bondad, mi no por ta malagradecido pa esaki, sigur despues di tanto cos balioso cu e tera aki a Brinda mi y sigur ta sigui regala mi cu tanto amor y pasion.
Danki na e stempel aki, awe mi por a ripara y realisa hopi cos y awo mi sa y ta bolbe recorda mi, ki dia mi a drenta definitivamente na e isla bunita aki, (esta dia 23 di October 1996) cu ta hustamente awe 25 aña pasa.
Den e stempel aki mi por mira cu solamente a keda registra e dia di ENTRADA y hunto cun’e, mi curason tambe a drenta y a pone un stempel di amor eterno den mi bida y sigur hopi agradecido pa cu esey y tambe pa tanto bondad, regalonan y bendicionnan regala.
Pero mirando bon esaki un biaha mas, mi a ripara tambe cu den e stempel aki a keda habri e dia di SALIDA, cos cu te ainda mi no a ni pensa cu un dia esaki lo pone mi pensa asina fuerte y refleha asina diep, tanto cu no a pasa den mi mente, ni mi cabes tur ilusiona, si esaki algun dia lo mester sosode y completa cu salida final. (Dios quiera que no). Kere mi cu esaki no ta mi deseo, solamente mi sa cu esaki ta parti di mi bida manera mi proposito di bida di Dios den mi bida y den mi existencia ta di Dios den mi, su plan y boluntad.
Solamente Dios sa esey y E ta e unico cu por dicidi e ruta, destino, luga, caminda cu E mes lo duna mi y cu E mes a dicidi cu mi mester sigui cana cu E la elegi pa mi persona por sigui cana y abansa.
Door cu mi bida y destino ta den Dios su man y boluntad; mi sa cu tur siguransa cu e biahe bunita y placentero aki (den e isla di encanto yama Aruba) ta representa mas cu’n regalo; un bendicion di Dios y mi ta mas cu sigur cu E ta e UNICO cu berdaderamente sa e momento y e destino di e ruta aki cu mi ta cana yega na su final.
Mi a cana hopi, riba camindanan yena di asombro, tin biaha den camindanan cu hopi cosnan berdadero cu a ser biba y comparti cu ta keda imposibel pa lubida, nan ta keda sigur eternamente graba den mi curason, mas tanto despues di por a biba cada momento y experiencia cu tanto goso y plenitud, manera ta tur cos cu a ser haci, cristalisa y conkista positivamente, (cu pa mi persona, nan ta representa simbolicamente manera solo di dia radiate y caluroso cu ta sali pa nos tur). (Pero tambe ta pone mi refleha riba e dianan di incertidumbre manera nochinan di tormento cu nos tur den bida mester pasa aden y bataya.)
Mi a topa tambe riba e camindanan cu mi a cana, cu yen di baranca y den algun momento di dolor, un tereno infertil yena cu sumpiñanan, cu aunke tambe a marca sicatrisnan den mi cuero tur kima, e flornan di e matanan ey yena cu sumpiña, a laga mi mira e bunitasa di bida y realisa mi forsa di boluntad y a regala mi e fragancia di nos isla, manera e biento fresco cu mi por a respira.
Un aire puro cu te ainda ta duna mi bida y cu danki na esey mi por mira y realisa mirando atras, tur loke a ser cana, sintiendo mi mes realisa y sigur constata cu mi ta un homber hopi bendicona.
Mi ta sumamente agradecido cu tur habitante y ser humano cu a cana hunto cu mi man den man gara sin ningun mal intencion y cuasina tanto amor y compasion y cu tur nan forsa a kere den mi, acepta mi tal manera cu mi ta, sostene mi y a brinda mi mas fortalesa, garando mi mannan asina fuerte pa mi no los, ni pa nan laga mi cay.
Hopi aprecio y gratitud pa e isla di mi alma y hopi privilegia di por forma parti di e gran famia Arubano.
Despues di mira atras, mi por bisa cu tur trankilidad y honestidad na bos halto y sin bacila cu tur determinacion expersando cu orguyo y humildad, ta berdad, mi a sa di integra, mi a sa di adapta, mi a sa di acepta, mi a sa di balora; ta pesey y hopi mas; ta un berdadero Arubiano mi ta.
Un dia manera awe hustamente 25 aña pasa, mi tabata tin e oportunidad di por a drenta den e luga bendiciona y magico aki cu Dios tabata tin prepara pa mi persona como parti di su plan y proposito pa mi bida, pa duna mi e tera di ilusion aki como mi di 2 cas.
Masha danki di curason na tur persona, trabao y amigo cu ya caba pa 25 aña bibando aki riba e pida baranca cu tanto nos ta stima, cu a laga mi sinti mi mes mas cu bendiciona di por a conta cu boso sosten y baloracion y Amistad incondicional.
Mi ta agradecido cu mi tera Colombia, cu mi famia y mi amigonan pa e sacrificio cu nan a haci di a duna mi hala y laga mi bula bay pa yega aki den busca di un hogar y haya tanto oportunidad cu mi a sa di tuma cu gratitude den mi propio mannan.
Tambe mi kier manifesta cu mi ta hopi agradecido cu e famia Arubiano cu mi a sa di conkista y na tur mi amigonan nobo y trabaonan cu poco a poco a forma parti di mi sistema y cu cu a brinda mi tur guia y consehonan apropia pa mi persona por ta, tur loke mi ta awo mirando atras tur realisa.
Danki na Dios, danki Colombia, danki Aruba. danki na tur mi amigonan, tur e oportunidadnan brinda y na tur e portanan habri, masha danki pa boso pasenshi y tambe pa boso coreccion, comprension y e bon consehonan duna. Hopi bendicion pa boso tur di un forma special.
Di e manera aki mi comproba y afirma pa kico mi ta sinti mi mes persona, mas cu bendiciona di por ta formando parti primordial di e gran famia Arubano cu di curason mi ta stima asina tanto, di un forma sincero, honesto, profundo y real.
“Muchas gracias a todos los amigos que emprendieron este grandioso viaje y sueño conmigo.”
E resto di palabranan y sintimentonan cu tanto amor, ya caba den cada acto y tanto obranan y trabaonan pa tanto añanan realisa, mi a logra comparti mi sintimentonan, emosionnan y tur mi mensahenan den forma di musica, baile, teatro, arte visual, poesia y den obranan sincere na unda mi a logra expresa tur mi sintimento,mi gratitud, mi alegria y mi mayor Felicidad, mas tur e satisfaccion sinti p’e privilegio, e fortuna y pa tur e bendicionnan di por a logra cristalisa mi mesun soñonan den un isla asina tropical, na unda cu placer mi ta biba, soña, crea, traha, sinti, traha y inspira cu tanto pasion y creatividad for di e profundidad di mi ser emocional, cu palabranan na mi dushi papiamento saca for di mi curason poetico, sensitivo y sentimental cu hamas mi lo lubida.
Mi Rumannan, ban pidi hunto cu mi awe na Dios y ban borda un oracion na e Ser Supremo y Inmortal pa cu tur su poder, E por tuma tur control di nos y nos nacion y curason, p’E no laga nada malo pasa cu nos ni na nos Dushi Tera, ni tampoco p’E permiti cu e strea bunita di nos Aruba lo stop di briya y pa nos bandera hamas lo stop di bula cu libertad, p’E No permiti pa hamas nos perde hunto cune, su bunita colo…!
“Cu Dios por sigui guia y conserva su amor pa libertad” y pa Dios Tata por duna nos bek tur e sabiduria pa compronde tur kico cu ta pasando y kico nos tur tin cu sigui aporta y pa cu su forsa sagrado, E como todo poderoso, por sigui duna nos e palabranan perfecto pa expresa nos preocupacionnan cu mentalidad positivo, pa nos por haya tur responde y solucion positivo pa nos mesun bienestar.
Pa termina cu mi discurso emosional mi ta implora, O nos bon Dios, no laga nada malo por pasa na nos dushi Aruba y cu hamas nos lo keda indiferente y permiti cu semper su alegria ta sigui keda ta nos alegria, su dolor lo sigui keda ta nos propio dolor y su anhelonan, lo sigui keda ta nos anhelonan di mas profundo y special.
Cu hopi amor y cariño tur agradecido;
Un Colombo- Arubano.
Jhon Freddy Tobón Montoya.


text:
E normanan finansiero ku ta ankrá den lei ta:
- Un Kuenta koriente sólido. Esaki ke men ku e Kuenta koriente mester ta den balansa òf ku entrada koriente i gastu mester ta igual;
- Gastu pa ku invershon por tin un défisit akseptabel. Esaki ta enserá ku pa finansiá gastu di invershon por fia sèn, basta e suma ku ta fia ta keda den e norma di interes ku por karga (rentelastnorm) i ku e Kuenta koriente ta keda den balansa;
- E norma di interes: E norma di interes ta enserá ku e karga di interes total den e aña fiskal no mester ta mas ku e suma ku ta ekivalente na 5% promedio di entrada generá den e 3 añanan anterior.


text:
Servisio di kobransa Centrale Debiteuren Administratie i Registro Sentral di Tèstamènt ta bai muda pa Pietermaai Parking Mall na Punda.
Tantu Centrale Debiteuren Administratie komo Registro Sentral di Tèstamènt ta será pa públiko riba djaweps 27 i djabièrnè 28 di sèptèmber próksimo.
Centraal Testamentenregister
Entrante djaluna 1 di òktober 2018 próksimo e direkshon nobo di Registro Sentral di Tèstamènt ta Pietermaai Parking Mall Unit 16B na Pietermaai 116. Klientenan por hasi petishon na Registro Sentral di Tèstamènt pa haña informashon di e registro di tèstamènt.
Orario di ofisina: djaluna te ku djabièrnè di 8.30’or pa 11.30’or i di 14.00’or pa 16.00’or.
Number di telefòn: 432-8317 i 432-8262
E-mailadres: inzage.testament@gobiernu.cw.
Centrale Debiteuren Administratie
Entrante djaluna 1 òktober 2018 próksimo e direkshon nobo di servisio di kobransa Centrale Debiteuren Administratie lo ta Pietermaai Parking Mall Unit 16A na Pietermaai 116. Centrale Debiteuren Administratie lo sigui ku kobransa di Afvalstoffenbelasting i Horecavergunning na e adrès nobo.
Orario di ofisina: djaluna te ku djabièrnè di 8.30’or pa 11.30’or i 14.00’or pa 16.00’or.
Number di telefòn: 432 8300.
E-mailadres: info.cda@gobiernu.cw.


text:
Padrastro a confesa di mata e mucha perdi y envolvi den morto di ambos...
Segun informacion no oficial nos a compronde cu e padrastro di e mucha Roshandrick Eugene Frans, 3 aƱa,Ā a confesa di a mata e...
Mucha di cinco aƱa supuestamente maltrata door di mayornan a fayece
Ayera mainta a circula un publicacion riba Facebook relaciona cu un mucha cu a keda maltrata/torturaĀ aparentemente por medio di su mayornan. E mucha a...
Segun testigo: Polis a molestia y dal dama sin rason
āMi no a kere e polis lo a bay dal e seƱora pero ora mi a wak esey mi a core bay filma cu...
Studiante na Hulanda: āOf bo ta laga hende dicta bo bida of bo ta...
Di wordo conseha pa bay EPB, pa un Master den Tax Law. E studiante Breyli Luna ta comparti cu Bon Dia Aruba su trayecto...
Nightclub, ex-abogado y ruta aereo: Aeropuerto priva escenario di posibel corupcion
Un hub di transportacion cu ta conecta Caracas te Fort Lauderdale, Miami via Aruba, cu conexion posibel tambe na Corsou, via cual por transporta...
Tur comerciante mester acepta swipe bou 10 florin tambe
"Tur comerciante conscientemente ta firma contract cu banco sabiendoĀ cu nan no mag di pone un suma minimo ora di swipe," tabata palabranan di Pierre...
Na Aruba tin 32 gang cu mas o menos 1500 hoben involucra
Charlanan pa preveni crimen den bario na MFA: āSi nos a ataca e problematica di gangnan por medio di prevencion, nos no lo tin De...
6,8 miyon mensual pa ricibi 500 refugiado na Aruba
"Nos ta prepara, pero no cla.ā Esey hefe di Departamento di Calamidad (Bureau Rampenbestrijding) ta bisa Bon Dia. Un punto grandi ta keda ken...
Gobierno: ‘Ta analisando pa cuminsa cultiva Cannabis na Aruba mes’
"Si bo mira rond, otro paisnan a crea un economia bastante impresionante riba esaki. Asina leu nos no ta ainda, pero si e pensamentonan...
67 pashent dialyse di St. Maarten ta yega Aruba awe nochi
Defensa Hulandes a transporta 67 pashent cu mester dialyse urgente di St. Maarten pa Corsou y awor pa Aruba. Na caminda un pashent ya...


text:
Arte di Palabra
Bon biní
Den 2022 Kòrsou ta selebrá 23 aña "Arte di Palabra"
E preparashonnan pa Arte di Palabra 2022 ta den ‘full swing’. E aña akí nos ta selebrá e di 23 aña konsekutivo ku un grupo konsiderabel di hóben ku kurashi i pashon pa papiamentu por partisipá na e grandioso kompetensia di poesia, kuenta, rèp i haiku na papiamentu pa tur skol avansá. Pa partisipantenan na Kòrsou, preselekshon ta dia 19 i 26 di mart e final dia 9 di aprel 2022.
Inskripshon ta te ku dia 14 di yanüari 2022 via skol òf online via www.artedipalabra.com
Den 2021, Arte di Palabra a Selebrá 22 Aña di Kompetensia!
Arte di Palabra 2021 tabata otro éksito rotundo, a pesar di e pandemia di COVID-19! E aña akí, ya tabata pa di 22 aña siguí ku Arte di Palabra a organisá e grandioso kompetensia di poesia, kuenta i haiku na papiamentu pa tur skol avansá. Pa partisipantenan na Kòrsou, preselekshon a tuma lugá dia 6 di mart 2021. Pa motibu di e medidanan di prekoushon pa baha kontagio di COVID-19, e final a tuma lugá dia 26 di yüni 2021.
Nobo: Arte di Palabra ta introdusí kategoria di Rèp🎶
E kategorianan pa Arte di Palabra Kòrsou 2021 ta:
- Poesia original klas 1-2
- Poesia original klas 3-6 i SBO 1-2
- Kuenta original klas 1-2
- Kuenta original klas 3-6 i SBO 1-2
- Poesia eksistente klas 1-2
- Kuenta eksistente klas 1-2
- Rèp
2020... 21 Aña Arte di Palabra
Pa di 21 aña konsekutivo Arte di Palabra Kòrsou a tene e kompetensia di poesia, kuenta i haiku na papiamentu pa tur skol avansá. E aña akí, preselekshon pa Kòrsou a tuma lugá dia 14 di mart 2020 i e final dia 18 di yüli. Pabien na e 42 finalistanan di e kategorianan poesia original klas 1-2, poesia original klas 3-6 i sbo 1-2, kuenta original klas 1-2, kuenta original klas 3-6 i sbo 1-2, poesia eksistente klas 1 – 2, kuenta eksistente klas 1 – 2.
Chèk Arte di Palabra – kompetensia – 2020 pa nòmber di esnan ku a klasifiká despues di preselekshon i e ganadónan di e final di Arte di Palabra Kòrsou i disfrutá di e grabashon di Hermanito di 14 di mart 2020.
Di Reto Pa Inovashon
Restrikshon di biahe relashoná ku COVID-19 a forma un reto pa e tim organisadó di Arte di Palabra. A pesar di esei, e tim a opta pa organisá e gran final di ABC den un forma adaptá, teniendo kuenta ku e medidanan di prekoushon. Un di e motibunan prinsipal pa e desishon akí ta e entusiasmo i petishon di tur e finalistanan ku tabata anhelá pa por presentá i kompetí riba nivel di ABC. Banda di esei, e aña ak;i Boneiru a selebrá e di tres lustro di Arte di Palabra Boneiru. Ademas, pa promé biaha Boneiru lo a organisá e kompetensia pa ABC. Mirando ku partisipantenan di Aruba lamentablemente no por a biaha, Arte di Palabra a usa e desafio akí komo un reto nobo i a kuminsá traha riba inovashon chikí pero signifikante pa futuro.
Gran Final Arte Di Palabra ABC
Djasabra 15 di ougùstùs 2020 e 13 finalistanan for di Kòrsou finalmente a partisipá na e kompetensia final entre Kòrsou, Boneiru i Aruba.
Tapushi Literario 2020 pa Roland Colastica
Baluarte Korsou
Tapushi Literario 2020
E aña akí tambe Arte di Palabra a rindi homenahe na algun baluarte ku ta duna kontribushon balioso na papiamentu. E Tapushi Literario 2020 a bai pa:
Kòrsou
Aruba
Boneiru
Nilo Kleinmoedig i Roland Colastica
Edselyn Figaroa
Denise de Jongh-Rekwest, ganadó premio ‘Pipit’i Kòmkòmber’ di Arte di Palabra Boneiru
Tapushi Literario 2020 pa Edselyn Figaroa
Baluarte Aruba
Danki komishon Arte di Palabra Boneiru
Pabien i Danki
Un pabien i danki spesial na komishon Arte di Palabra Boneiru bou di guia di Sekshon Kultura Arte i Literatura (SKAL) ku su direktor Felix Thomas.
Danki tambe na drs. Siegfried Dumfries di Departamentu di Cultura Aruba, ku ta koordina arte di palabra na Aruba.
Danki di kurason na Banko Maduro & Curiel, Stichting Samenwerkende Fondsen, Fundashon Planifikashon di Idioma i Prins Bernhard Cultuurfonds Caribisch Gebied pa yuda realisá Festival Arte di Palabra 2020.
Pabien i danki na tur e hóbennan di Aruba, Boneiru i Kòrsou, dosente, mayor i tur ku ta aportá na nan desaroyo, amor i apresio pa nos idioma papiamentu.


text:
Bunita exposicion di mas di 20 Kerstboom na Seroe Pita 34 C pa Casa Cuna Cu e oportunidad pa bira amigo di Casa Cuna
Fundacion Casa Cuna Progreso ta un internado pa muchanan entre 0-8 aña. Nan
meta ta pa cuida y guia muchanan cu pa un of otro motibo no por biba na cas y pa duna sosten
den guia di e mayornan.
Un di “nan amigonan di Casa Cuna” ta organisando un tremendo exposicion na su cas na
Seroe Pita 34 C, caminda lo ta bay tin mas cu 20 diferente kerstboom, cu diferente temanan
y cu diferente color di lus y adorno. Tambe ta bay tin varios otro juguete di pasco, cu ta canta,
papia y conta storianan. Esaki ta algo bala la pena sigur pa tur famia di Aruba, pasa wak, un
mundo total di Pasco.
E fechanan cu e exposicion aki lo tuma lugar ta 12,13,14,18,19,20,21,29 y 30 December
entre 1pm pa 4 pm (special pa e chikitinan) y entre 6 pm-9pm. Tambe ta posibel pa hasi
reservacion pa grupo na Tel. 5608970.
E exposicion aki ta gratis, pero cu e meta pa recauda fondo pa e muchanan di Casa Cuna.
Pesey na final di e exposicion ta bay tin e cas di Casa Cuna pa tur cu kier, por deposita algo
aden. Tambe ta bay tin formulario di amigo di Casa Cuna pa jena pa esnan cu ta interesa pa
bira amigo di Casa Cuna nobo pa anja 2015. E projecto “amigo di Casa Cuna” ta un projecto
cu a cuminsa oficial anja pasa 30 november 2013, caminda personanan por bira amigo di Casa
Cuna door di firma un standing order di Banco for di nan cuenta pa cuenta bancario di Casa
Cuna. Nan tin cu djies bin cu un copia di nan ID, firma y yena e suma ariba e formulario cu nan
ta desea di juda Casa Cuna cu ne. Tambe nan lo por bira un amigo boluntario, cu kier juda cu
diferente trabouwnan boluntario na Casa Cuna of cu nan ideanan.
Casa Cuna ta apoya e actividad aki y ta conta ariba bo presencia y apoyo pa sigui recauda
fondo pa mantencion di nan edificio y pa crea un fondo structural pa por cubri mas hopi di nan
gastonan mensual. Tambe Casa Cuna kier hasi di e oportunidad aki pa informa pueblo cu por
jama directora sra. Quilin Arends na 585-7177 libremente, pa confirma si cualkier actividad, cu
ta worde hasi den nomber di Casa Cuna, tin aprobacion di Casa Cuna mes. Pa motibo cu Casa
Cuna no tin control ariba e finansas di tur e actividadnan cu ta worde hasi ariba propio initiativo,
sin autorisacion di Casa Cuna y djies kier pa e pueblo ta conciente di esaki promer cu contribui.
POSTBUS 733-ORANJESTAD, ARUBA-TEL.:585-7177-FAX: 585-3010-E-MAIL: casacuna@setarnet.aw


text:
Trai Mèrdia Infomercial
- Infomercial:
Trai Mèrdia – Afternoon Talk Show
From Monday to Friday / 1:00 PM – 3:30 PM
20 infomercials per month of 5 minutes each: Ang. 3960,-
Alternative package:
20 infomercials per month of 3 minutes each: Ang. 2520,-
20 infomercials per month of 2 minutes each: Ang. 1960,-
Tra’i Mèrdia
Presenta dor di Glenn Thomas i Merietza Haakmat.
Tra’i Mèrdia (BTM) ta e talkshow popular ku ta pasa den oranan di mèrdia na TeleCuraçao. E programa a keda lansá mas di 20 aña pasá pa un di e grandinan di televishon lokal ku ta señor Hubert Hoogvliets pa brinda un programa ku ta informá i entretené e televidente.
E programa semper tin entrevista ku personahenan riba temanan interesante di aktualidat, kultural i tambe evenementunan òf aktividatnan ku ta tuma lugá riba nos isla. Tur siman tin un invitado eksperto ku ta duna konseho legal, konseho kon pa hiba un bida mas saludabel i tambe varios segmento varia.
E programa ta masha gusta pa patrosinadònan pa eksponé nan produkto òf negoshi pa via di ‘infomercials-nan’ atraktivo i asina generá un ganashi riba nan invershon.
Tra’i Mèrdia ta pasa di 13.00 PM pa 15.30 PM di djaluna pa djabièrnè.


text:
NO TIN OBLIGASHON DI HASI TÈST PA HENDE KU TA KOMPLETAMENTE BAKUNÁ ORA DI BIAHA ENTRE E ISLANAN ABC
KRALENDIJK – Habitantenan di e islanan ABC ku ta kompletamente bakuná no tin mester dihasi un tèst di PCR na salida òf ora di biaha bèk entre e islanan, si nan mustra un prueba di bakunashon bálido. Esaki ta posibel for di 7 di yüni 2021. E biaheronan aki te ainda mester yena un deklarashon di salú sí, promé ku nan salida i biahe di regreso. No ta aseptá kopia di e prueba di bakunashon òf un ku a hasi chikitu. E prueba original tin mag di ta plastifiká sí. Ora di biaha entre e islanan, habitantenan di Aruba por mustra e prueba di bakunashon den e health app tambe. E prueba ta indiká kua bakuna un hende a haña i ki dia. Na Aruba hendenan a pasa angua ku e bakuna di Pfizer òf di Janssen. Boneiru a usa solamente e bakuna di Pfizer. Na Kòrsou hendenan a haña e bakuna di Pfizer òf di Moderna. Un hende ku haña e bakuna di Pfizer òf di Moderna, ta pasa angua dos biaha. Den kaso di Janssen un hende ta pasa angua un biaha so. Ta menshoná e fecha ku un hende a pasa e angua òf e anguanan i tambe e number di batch. Un persona ta kompletamente bakuná ora el a pasa dos angua ku minimalmente 21 dia entre e anguanan ora ta trata di Pfizer I minimalmente 28 dia ora ta trata di Moderna. Tambe mester a pasa e último angua minimalmente 14 dia pasá. Un persona ku tabatin corona, ta kompletamente bakuná ora e pasa 1 angua. Esaki nan ta yama un ‘booster bakunashon’. E persona aki mester mustra tambe un prueba di infekshon I un resultado di tèst ora di biaha.


text:
Tokante nos
Nos vishon
‘Stichting Brisa’ kier ta e brùg konfiabel, eksperto i influyente entre personanan Hulandes-Karibense na Groningen, gobiernu i e instanshanan ku ta duna yudansa. Di e manera aki por ofresé yudansa fruktífero na nos hendenan pa nan por partisipá na un manera positivo den komunidat.
Mishon
‘Stichting Brisa’ ta perkurá pa e posishon sosial di personanan Hulandes-Karibense wòrdu fortifiká i tambe pa nan bira mas outosufisiente i resiliente. Asina nan mes por skohe nan direkshon di bida i partisipá aktivamente i ku dignidat den komunidat. Nos ta hasi esaki dor di ofresé informashon visibel i alkansabel pa ora nos hendenan tin preguntanan i nan tin mester di yudansa. Tambe nos ta duna konseho, rekomendashon, hasi investigashon i tambe kompartí konosementu i eksperiensia ku nos stakeholders na momentu di krea maneho.
Prinsipionan básiko i puntonan di salida
E prinsipionan básiko i puntonan di salida di ‘Stichting Brisa’ ta trata riba mehorashon di bida i partisipashon. Nos fundashon ta traha duru pa di un banda fungi e papel di embahador ‘informal’ i di otro banda pa evaluá e maneho di gobiernu. Tambe pa partisipá mas aktivamente posibel na desaroyo di e maneho, komo konsehero, i komo un fundashon ku ta dispuesto pa skucha otronan.
‘Stichting Brisa’ ta krea un plataforma pa por duna opinion libremente, oportunidat pa nètwèrk i tambe ta yuda e personanan resién yegá pa por haña nan kaminda den komunidat. Imaginabo, bo ta yega den un pais ku bo no ta dominá su idioma i bo no tin ningun konekshon ku e kultura ni e sistema di e pais. Bo no tin idea kon e merkado laboral i enseñansa ta hinká den otro. E kaminda pa bo por sintibo na kas lo ta unu hopi largu i kompliká. Nos fundashon ta rekonosé ku dor di e puntonan ariba menshoná, un gran parti di personanan di nos komunidat antiano i arubiano tin difikultat pa por partisipá den e komunidat hulandes. Komo konsekuensia, por tin akumulashon di problema: pobresa, desempleo (hubenil), un kantidat enorme di habitantenan no-registrá, kuido pa hoben, mas drop-outs na skolnan i no ta hasi bon uso di talentonan den ambiente laboral.
‘Stichting Brisa’ kier trese kambio den esaki dor di traha huntu, solidario, solushonando problema i tambe respetando e kultura i tradishon di nos islanan i tambe di Hulanda. Huntu nos por trese e kambio positivo den nos komunidat . Union ta hasi forsa!


text:
ORANJESTAD: Diabierna mainta Minister Endy Croes a haci bishita oficial na Muchila Creativo unda a wordo ricibi pa directora sra. Rose – Marie Provance y docentenan di e scol. E mandatario a haya recorido di e facilidadnan. Despues a sigui cu reunion hunto cu e directiva encarga cu Muchila Creativo unda cu nan a trece nan preocupacion y necesidadnan padilanti. Como tambe a elabora riba proyectonan pa futuro di e scol unda cu na ta desea di haya sosten di Gobierno di Aruba. A compati cu e mandatario un otro proyecto cu e scol ta desea di inicia cu ne ora e studiantenan finalisa na Muchila Creativo nan por continua unda cu nan siña mas di un ofishi. E madatario a expresa cu pa Gabinete Wever – Croes I y II inclusion ta hopi importante, pa inclui tur hende sin laga ningun hende atras, tur hende tin e mesun oportunidad, Aruba mester ta di nos tur. Inclusion ta e yabi pa aceptacion. Pa aña escolar 2022-2023 un total di 22 hoben entre edad di 16 pa 25 aña lo atende Muchila Creativo.
Finalisando Minister Endy Croes ta gradici directora sra. Rose- Marie Provance y docentenan pe caluroso recepcion. Ta bay traha riba e preocupacionnan pa por resolve esakinan. Palabra di gratitud na cada un di e docentenan nos ta contento y orguyoso cu e trabou cu boso ta desplega.


text:
Prijs di hooi na Aruba ta stabil y conforme cu prijs mundial
Santa Rosa kier informa tur usuario y cumpradornan di hooi cu e prijs na cual Santa Rosa ta bende hooi ta conforme prijs mundial. Cual prijs ta wordo afecta debi na e secura cu merca y otro paisnan ta pasando aden, cu ta haci e produccion di hooi uno mas dificil.
Despues di a evalua e mercado di hooi mundialmente, Santa Rosa a scohe pa importa hooi for di e bendedor AM CAN na Merca, kende a mustra di ta bende e hooi di mihor calidad y na e prijs mas faborabel. Santa Rosa y e compania AM CAN tin un relacion estrecho y di confiansa, unda cu pagonan ta wordo haci a base di un factura valido pa tres luna, cual ta faborabel mirando e sistema di pago di Gobierno di Aruba.
Por tuma nota cu lo por importa hooi for di paisnan mas sercano manera Venezuela y Colombia, pero sinembargo Santa Rosa a opta pa no haci esaki debi na e calidad inferior di hooi. Pa loke ta trata e mercado Canades, kende tambe ta produci hooi di calidad halto, Santa Rosa a dicidi di no cumpra for di e productornan aki debi cu e prijs na Canada ta 2x mas cu e prijs na cual hooi ta wordo cumpra for di Merca na e momentonan aki.
Mirando e factornan aki ta safe pa bisa cu e importacion di hooi na e momentonan aki ta esun di mas faborabel pa e consumidornan na Aruba.
Apesar di ta sumamente contento y satisfecho cu e prijs na cual hooi ta wordo cumpra for di AM CAN na Merca, mirando e prijs mundial di hooi, Santa Rosa ta constantemente den busca na prijsnan mas abou pa asina brinda na e criadornan di bestia local, cual ta Santa Rosa su meta principal.


text:
Na aña 2010 Boneiru a skohe pa un laso direkto ku Hulanda. E eskoho aki a kondusí na un struktura kaminda Boneiru, meskos ku St Eustatius i Saba, ta forma un Entidat Públiko di Hulanda. Esaki ta nifiká ku Boneiru su struktura ta igual ku un munisipio na Hulanda, pero ku leinan i regulashon ta desviá for di regulashon na Hulanda. Asina e legisladó hulandes ta duna balor na e sirkunstansianan spesífiko ku Boneiru tin di haber kuné. Banda di esei Boneiru no konosé supervishon di parti di un Provinsia. Pa Boneiru e Representante di Reino ta enkargá ku e tareanan aki. E Kolegio di Supervishon Finansiero ku ta establesé na Kòrsou ta enkargá ku e supervishon finansiero. Nan ta aprobá e presupuesto, e kuenta anual i e kambionan. E struktura aki ta stipulá den Lei Entidatnan Públiko Boneiru, St Eustatius i Saba (Wet Openbare Lichamen Bonaire, St. Eustatius en Saba) i den Lei Finansa Entidatnan Públiko Boneiru, St Eustatius i Saba (Wet financiën openbare lichamen Bonaire, Sint Eustatius en Saba).
Gobièrnu lokal
Entidat Públiko Boneiru konosé e mesun struktura ku un munisipio na Hulanda. E órgano mas haltu di Entidat Públiko Boneiru ta Konseho Insular. E konseho aki ta konsistí di 9 miembro ku kada kuater aña pueblo di Boneiru ta elegí pa medio di elekshonnan direkto. E término ta kana igual ku e elekshonnan provinsial na Hulanda, pasobra di e manera ei por elegí kandidato tambe pa Eerste Kamer na Hulanda. Despues di negosashon e partidonan ta forma un Kolegio Ehekutivo. E diputadonan tin asiento den Kolegio Ehekutivo. Lei a stipulá ku na Boneiru por tin 3 diputado. Banda di e diputadonan Gezaghèber tin asiento den Kolegio Ehekutivo. E ta enkargá ku siguridat i òrden públiko i e ta presidí Kolegio Ehekutivo i Konseho Insular. Mas aleu Entidat Públiko Boneiru konosé un sekretario insular ku ta forma kabes di e organisashon públiko, e ta konsehá Kolegio Ehekutivo i e ta prepará i notulá reunionnan di e órgano aki. E aparato públiko ta repartí den diferente direktorado. Pa empresarionan Direktorado di Planifikashon i Desaroyo ta di importansia, pasobra akinan tin e departamentu ekonómiko i e departamentu ku ta evaluá pèrmit di establesimentu i pèrmit di konstrukshon. Mas aleu tin un Direktorado di Supervishon i Mantenshon di Lei ku ta enkargá ku mantenshon di e diferente lei- i regulashonnan, entre otro regulashon pa hóreka. Banda di esei tin un Direktorado di Komunidat i Kuido i un Direktorado di Maneho i Sosten.
Gobièrnu di Reino
Na Boneiru Gobièrnu di Reino ta enkargá ku e tareanan i kompetensianan di e diferente ministerionan. Sierto ministerionan tin un organisashon di ehekushon amplio riba nos isla. Esaki ta konta pa Ministerio di Finansa (Servisio di Impuesto Hulanda Karibense), Ministerio di Salú Públiko, Bienestar i Deporte – VWS (Ofisina di Seguro di Kuido) i Ministerio di Asuntunan Sosial i Empleo (Unidat di Asuntunan Sosial i Empleo Hulanda Karibense). Otro ministerionan tin un forma di kontakto pa koperashon (e asina yamá ‘liaison’) stashoná na Boneiru pa duna ehekushon na maneho di e ministerio. Banda di esei Representante di Reino, banda di su ròlnan di supervishon, tin tambe un ròl pa laga e kolaborashon mutuo entre e diferente ministerionan i gobièrnu lokal funshoná mas mihó.


text:
BONEIRU.
ULTIMO ORA:
HILDEGARD BUITINK NO TA SIGI MAS KOMO HEFE.
Riba 10-10-2015 Kuerpo Polisial Hulanda Karibense ta selebrá su promé lustro. Despues di sinku aña di eksistensia ta un bon momentu pa wak bek i alabes un bon momentu pa fiha bista riba futuro. Den e aña tras di lomba vários evaluashon a tuma lugá, dirigí tantu riba spesífikamente e organisashon di polis mes komo Hulanda Karibense en general. E resultadonan di e evaluashonnan aki, mester keda prosesá pa asina sigui duna forma na e kuerpo di polis.
Entretantu ya a kuminsá ku algun desaroyo; e kuerpo tin un vishon pa futuro nobo yamá ‘e básiko na òrdu i a entregá esaki na e atministradó di kuerpo polisial i lo desaroyá esaki den un trayekto di desaroyo pa kuerpo.
E tema sentral di e plannan aki ta pa e tres islanan, esta Boneiru, Saba i Sint-Eustatius,funshoná komo un kuerpo ku un vishon i identidat komun pa asina mehorá siguridat i forma di biba.E koperashon eksistente ku e otro paisnan di teritorio karibense i Nederlandse Nationale Politie lo keda fortifiká den e kuadro aki.
E komienso di e trayekto di desaroyo aki pa polis a inisiá riba 10-10-2015. E trayekto aki ku lo dura kuater aña, lo enfatisá na promé lugá riba kontinuashon di e desaroyo den e organisashon i riba kresementu di maneho di e organisashon i tur empleado, tantu riba nivel profeshonal komo personal.
Elaborashon di e vishon i plannan di maneho nobo aki ta eksigí hopi energia, atenshon i kompromiso di maneho i personal di e kuerpo di polis. Kontinuidat i guia ta di gran importansia den esaki. E hefe aktual di polis, konsiderando entre otro e posibilidatnan limitá di prolongashon i situashon personal, no por duna e kontinuidat pa e kuater añanan binidero.
Pa e motibu aki, den estrecho elaborashon ku atministradó di kuerpo polisial, ela disidí di no bai pa un segundo tèrmino. Esaki ta nifiká konkretamente ku mas pronto posibel, gezaghèbernan i fiskal mayó di Hulanda Karibense lo bai selektá un remplasante, na kua dia promé di mart 2016 lo pasa e kuerpo over di forma ofisial. Durante e periodo promé ku e fecha aki, e hefe di polis aktual lo sigui atendé ku asuntunan andando i lo sòru pa e hefe di polis nobo keda introdusí den e trabou i e area di Karibe.
E atministradó di kuerpo polisial tin apresio pa e gran empeño di señora Buitink pa Kuerpo Polisial Hulanda Karibense.
FUENTE: HUSTISIA/ AIMED AYUBI.
NOTISIA KU BO POR KONFIA.


text:
Si bo tin escasez di espacio bo por planta algun mata di fruta y berdura den un pochi na cas.
E pochi mester ta suficiente grandi pa e rijs di e mata por haya su espacio. Percura pa e tera ta di bon calidad si y no muha e mata di mas. E pochie mester tin bon buraco abao pa e awa por sali. Mata di Promenton, Ginger, Tomati, lechuga, Zuchini, Spinazie y Bonchi ta crece bon den pochi. Corda si cu bo mester duna nan bon cuido, den e temponan aki di hopi calor, nan mester dos bes pa dia pero no awa di mas. Custumbra bo matanan tambe e orario cu bo ta duna nan awa, nan ta aprecia esey, no laga nan sufri hopi di sed.


text:
Pregunta
Kiko ta un Kristian?
Kontesta
Un difiníshon di un Kristian segùn dikshonario lo ta algu similar manera “un hende ku ta profesá kreyensha den Hesus komo e Kristu of un religion ku ta basá riba e siñansa nan di Hesus”. Aunke esaki ta un difiníshon basta bon, tòg, manera hopi dikshonario ta difiní palabranan, e ta kai un tiki chikí na loke realmente ta nifiká ser un Kristian según Beibel. E palabra “Kristian” ta wòrdu uza tres biaha den Tèstamènt Nobo (Echonan 11:26; 26:28; 1Pedro 4:16). Na Antiokia pa promé bia e siguidonan di Hesu-Kristu a haña e nòmber “Kristian” (Echonan 11:26), dor ku nan komportashon, aktividatnan, i manera di papia tabata manera Kristu. E palabra “Kristian” ta nifiká lèterlek, “pertenesé na e grupo di Kristu” of un “siguidor di Kristu”.
Lastímamente despues di tempu, e palabra “Kristian” a pèrdè un gran parti di su signifikashon i hopi bia e ta wòrdu uza pa un hende ku ta religioso of ku tin balornan moral basta haltu, pero ku kisás no ta un bèrdadero siguidor di Hesu-Kristu. Hopi hende ku no ta kere i konfia den Hesu-Kristu ta konsiderá nan mes komo Kristian simplemente pasobra nan ta bai misa of nan ta biba den un nashon “Kristian”. Pero baimentu di misa, sirbiendo esnan menos afortuná kubo, of ser un bon hende no ta hasibu un Kristian. Baimentu di misa no ta hasibu un Kristian meskos ku baimentu di un garashi no ta hasibu un outo. Ser miembro di un misa, ser presente regularmente, i duna sen na e obra di misa no ta hasibu un Kristian.
Beibel ta siña nos ku e bon obranan ku nos ta hasi no por hasi nos aseptábel na Dios. Tito 3:5 ta bisa, “I sin ku nos a hasi nada bon, pa pura mizerikòrdia, El a salba nos. El a hasié pa medio di e obra di Spiritu Santu ku ta laga nos nase di nobo i ta renobá nos pa medio di e baño di purifikashon.” Dus, un Kristian ta un hende ku a wòrdu nasé di nobo pa medio di Dios (Huan 3:3; Huan 3:7; 1Pedro 1:23) i ku a pone su fe i konfiansa den Kristu-Hesus. Efesionan 2:8 ta bisa nos ku “… boso ta salbá dor di grasia di Dios, pa medio di fe den Kristu! Anto boso no ta haña salbashon a base di boso mes esfuerso, ma e ta un regalo di Dios.”
Un bèrdadero Kristian ta un persona ku a pone su fe i konfiansa den e persona i trabou di Hesu-Kristu, inkluyendo Su morto riba krus komo pago pa nos pikánan i Su resurekshon riba e di tres dia. Huan 1:12 ta bisa nos: “Esnan ku sí asept’É, ku a pone nan konfiansa den su nòmber, El a duna derecho pa bira yu di Dios.” E marka di un bèrdadero Kristian ta e amor ku e tin pa otro hende i su obediensha na Dios Su Palabra (1Huan 2:4, 10). Un Kristian bèrdadero ta realmente un yu di Dios, ku ta forma parti di Dios Su bèrdadero famia, i ku a haña bida nobo den Hesu-Kristu.
Bo a tuma e desishon di aseptá Kristu dor di algu ku bo a lesa akiriba? Si ta asina, porfabor klék riba e boton akibounan “Mi a aseptá Kristu awe”.
English
Kiko ta un Kristian?


text:
WILLEMSTAD – Banko Sentral a bolbe intervení na ACU. Ku un intervenshon kòrtiku Algemene Spaar- en Kredietcooperatie ta haña porfin statuto- i reglamentunan nobo komo realisashon di un modelo atministrativo nobo, asina Banko Sentral ta informá komo supervisor.
Reunion general di miembronan no tabatin fin di definí e statuto- i reglamentunan komo base pa e modelo di atministashon nobo. Kada biaha di nobo tabatin diskushon sin adelanto, segun Banko Sentral ta informá.
ACU tin basta aña kaba ta trata pa adaptá e modelo di atministrashon. ACU mes pa años – den kuadro di e kresementu enorme di ACU – ta rekonosé ku e direktiva tabata funshoná insufisiente.
Den e statuto- i reglamentunan nobo a deskribí amplio e tarea- i kompetensianan di e direktiva i konseho di supervishon, lokual anteriormente no tabata e kaso. E falta di klaridat ei tabata forma un fuente di desunion dentro di ACU, lokual tabata motibu pa Banko Sentral pone e institushon bou di kuratela den aña 2020.
Por organisá awor nombramentu di miembronan di e órganonan aki mihó. Ademas ta profeshonalisá e kòntròl interno riba funshonamentu. Tur esaki ta importante pa un institushon di kredito koperativo pa asina protehá sènnan di su miembronan, segun Banko Sentral.
Banko Sentral ta spera ku lo introdusí e modelo di atministrashon nobo dentro di algun dia. E ora ei ta toka turno na ACU pa ehekutá e statuto- i reglamentunan nobo.


text:
WILLEMSTAD – Jandino Asporaat ta trese den ougùstùs su komedia humorístiko, titulá Perspectief, riba tarima. Su último biaha ku el a aktua na Kòrsou tabata tres aña pasá
E temporada di teatro último el a pasa rònt Hulanda ku su presentashon di un solo persona i esei ta haña un kontinuashon ku un gira mundial manera e mes ta bisa. E mundu ku e komediante ta referí na dje ta Turkia, Boneiru, Aruba i Sürnam. Klaro ku e no por a laga su isla natal Kòrsou afó.
E tema di e presentashon aki ta wak bida for di diferente perspektiva. Jandino ta di opinion ku meramente den e bida aki ta nesesario pa wak asuntunan ratu ratu for di un otro perpektiva. ‘E berdat ta den bista di e oudiensia i ta dependé naturalmente si for di kua skina bo ta wak e. Ta bai bira un anochi bunita, mi a sinti bo falta, Kòrsou.’
Amantenan di Jandino por nota for di awó den nan agènda e fechanan djabièrnè 19 i djasabra 20 di ougùstùs 2022. Den Landhuis Brakkeput Mei Mei DJ Alex Sargo & DJ Willy lo sera e presentashon riba tur dos anochi ku un fiesta bailabel kombiná ku un Ban topa ku Jandino.
E komediante lo sera su gira mundial na Sürnam kaminda e lo aktua den un presentashon pa públiko riba 27 i 28 di ougùstùs 2022.


text:
STATIA – Sekretario di estado Alexandra van Huffelen i Komisario di Gobièrnu Sentral Alida Francis di Sint Eustatius a firma e Afsprakenakkoord Sint Eustatius 2022-2023 riba djamars 14 di yüni. Den e Afsprakenakkoord Sint Eustatius 2022-2023 tin palabrashon pa mehorá bida di abitante riba e isla entre otro via di oumento di entrada mínimo i redusí gastu por ehèmpel di mantenshon di bida.
Sekretario di estado Van Huffelen: “Mi ta kontentu ku nos por a firma e palabrashonnan. Ta hopi agradabel ku nos por dal paso ku ta mehorá bida di e hendenan na Sint Eustatius.”
Komisario di Gobièrnu Sentral Alida Francis: “Ku un enorme sintimentu di gratitut mi ta mira bèk riba e esfuerso di e miembronan di Konseho Insular i gobièrnu di Hulanda. Huntu i ku empeño di hopi ámtenar patras di kortina a hasi e palabrashonnan aki posibel ku ta bon pa e hendenan di Sint Eustatius.”
For di e akuerdo di koalishon a reservá strukturalmente 30 mion adishonal pa aña pa Hulanda Karibense. E palabrashonnan ku Sint Eustatius ta kore di promé di yüli 2022 te promé di yüli 2023, di manera ku despues di elekshon pa Konseho Insular por traha huntu ku Konseho Insular i diputadonan riba un Afsprakenakkoord nobo pa 2023 i despues.
Den e Afsprakenakkoord a inkorporá entre otro e prioridatnan konhunto di Konseho Insular i e Komisario di Gobièrnu Sentral. Algun prioridat ta por ehèmpel kombatimentu di pobresa, bibienda sosial, energia duradero i desaroyo ekonómiko. Tin 1 mion euro disponibel pa likidá retraso riba e isla i ta oumentá e ‘vrije uitkering’ ku mesun montante. Tambe a pone mas di 660.000 euro disponibel pa fortifiká e kapasidat atministrativo i di ehekushon riba e isla.
Kontenido di e ‘Afsprakenakkoord’
Bou di e tema bienestar ta papia di oumentá entrada di e abitantenan di Hulanda Karibense strukturalmente, redusí gastu di mantenshon di bida (awa pa bebe, telekomunikashon), investigashon kon pa mehorá e oferta di kuido i kon pa modernisá e sistema di siguridat sosial. E ministerio di Asuntunan Ekonómiko i Klima ta pone por ehèmpel 4.5 mion euro disponibel pa Hulanda Karibense pa por redusí e gastunan di awa pa bebe te 2027.
Pa loke ta trata prosperidat a hasi palabrashon tokante oumento di empleo, empeño riba kolaborashon regional pa formashon profeshonal, fortifikashon di infrastruktura, mehorá servisio di notario i banko i investigashon di konekshon
aéreo sostenibel. Pa hasi e kolaborashon regional den Hulanda Karibense mas sostenibel e ministerio di Edukashon, Kultura i Siensia ta pone strukturalmente 1 mion euro disponibel pa mehorá e konekshon entre edukashon i merkado laboral. Pa ku e temanan aki ta traha huntu ku e ministerio di Finansa, Hustisia i Siguridat, Asuntunan Sosial i Labor i tambe Edukashon, Kultura i Siensia.
E tema sirkularidat ta kontené palabrashon tokante ekspanshon di kapasidat pa suministro di energia sostenibel (i ku esaki redusí gastu di energia), desaroyo di e sektor di agrikultura sostenibel i aserkamentu stratégiko di e problemátika di animal ku ta kana lòs riba kaya. Por ehèmpel, pa e invershon den suministro di energia sostenibel na Sint Eustatius insidentalmente Ministerio di Asuntunan Ekonómiko i Klima ta pone 2.5 mion euro disponibel. Tambe tin atenshon pa desaroyo espasial: tin plan trahá pa renobá i oumentá e kantidat di bibienda sosial pa hür i protekshon di patrimonio nashonal.
Bou di e rúbrika di bon gobernashon a hasi palabrashon pa kompletá e aktualisashon di pèrmit antikuá, modernisá e proseso di aplikashon di pèrmit, fortifiká e kapasidat atministrativo i di ehekushon di e aparato gubernamental, mehorá maneho finansiero i empeño riba tereno di partisipashon di hóben. Pa esaki Asuntunan Interior ta pone 1 mion euro disponibel.


text:
WILLEMSTAD – Den promé siman di ougùstùs a registrá 82 kaso nobo di Covid-19 na Kòrsou i esei ta mustra un subida leve di e kantidat di kasonan di kontagio. E siman anterior 64 persona a haña un resultado positivo.
Tin awor 116 persona ku un infekshon aktivo riba e isla. Esei ta ménos, debí ku siman pasá hopi persona a sali for di isolashon.
Na luna di yüli 465 persona a kontagiá ku e vírùs, kompará ku 700 e luna anterior. Den e luna ei kuater hende a muri den hòspital a konsekuensia di korona. Na tur 283 persona a fayesé a konsekuensia di e malesa for di prinsipio di e krísis di korona.
Aktualmente tin un persona riba e departamentu di covid-19 di CMC i den kuido intensivo no tin niun pashènt di korona


text:
Willemstad – 21 di ougùstùs 2018, a kumpli nèt 10 aña ku gobièrnu di pais Antia Ulandes a dekretá inisio di e plataforma di diálogo ‘Georganiseerd Overleg in Ambtenarenzaken’ (GOA) pa medio di un ordenansa publiká den P.B. 2008, number 70.
Den kuadro di konmemorashon di e désimo aña aki, GOA ta lansa ofisialmente su wèpsait. Meta prinsipal di e wèpsait ta pa informá komunidat riba funshonamentu di e órgano aki i desaroyonan ku ta di importansia pa ku posishon hurídiko di empleadonan den servisio di gobièrnu di Kòrsou.
Durante e último dies añanan GOA a demostrá su balor agregá den nos komunidat, en partikular pa e empleado públiko ku dia den dia’fó ta laborá na interes di komunidat.


text:
Director di Aruba Ports Authority (APA), Jossy Figaroa a duna di conoce cu cosnan ta mustra hopi positivo pa loke ta trata turismo crucero unda cu pa 2016 y 2017 e cantidad di barconan crucero pa nos isla lo bay ta aumentando.
Manera Minister Oduber a bisa diferente biaha, director di APA tambe ta indica cu mester sigui traha duro y no drenta den un comfort zone. Esaki ta encera no solamente pa sigui atrae barco y turistanan crucero, pero tambe pa mehora e facilidadnan paden y pafor di waf y e servicio cu ta wodo duna na nos bishitantenan crucero.
Esaki ta importante pasobra na momento cu e turistanan subi barco atrobe, nan ta yena un encuesta y nan ta papia riba nan experiencia riba tera. Entre mihor e experiencia aki mas oportunidad tin pa e barconan sigui bin nos isla. “Ta importante pa logra cu cada un turista ora subi barco y yena e encuesta di Aruba bisa cu ‘esaki ta un bon experiencia’”, Jossy Figaroa a duna di conoce.